Polis tumpas Geng Bhai

MELAKA: Polis Melaka menumpaskan satu kumpulan pecah rumah contoh dan tapak binaan serta mencuri peralatan serta bahan binaan, yang didalangi Geng Bhai melibatkan sembilan kes dengan anggaran kerugian kira-kira RM500,000, sejak Mac tahun lepas.

Ketua Polis Daerah Melaka Tengah ACP Afzanizar Ahmad berkata, empat anggota geng berkenaan yang didalangi seorang lelaki warga tempatan berusia 42 tahun dikenali sebagai Bhai, ditahan di dua lokasi berasingan di sekitar daerah itu pada antara 12.20 pagi hingga 12.50 pagi, 3 Jun lepas.

“Tangkapan pertama melibatkan tiga lelaki berusia 21 hingga 45 tahun di sebuah rumah di Taman Desa Cheng Perdana, manakala ketua geng berkenaan iaitu Bhai dan teman wanitanya berusia 22 tahun ditahan di sebuah hotel di Batu Berendam.

“Geng Bhai menyasarkan tapak binaan yang ditinggalkan atau tidak beroperasi, khususnya dalam tempoh Perintah Kawalan Pergerakan (PKP) bermula sejak Mac tahun lepas dan sebuah rumah contoh di sekitar Tanjung Minyak, Malim dan Tengkera,” katanya pada sidang akhbar di Ibu Pejabat Polis Daerah (IPD) Melaka Tengah di sini semalam.

Beliau berkata bahan binaan, jentera dan peralatan yang dicuri di tapak tersebut dijual, di pasaran terbuka kepada individu yang berminat dan selain dipercayai turut dijual kepada kedai barangan lusuh.

Katanya, ketua geng berkenaan mempunyai 12 rekod lampau membabitkan jenayah dan 10 kes membabitkan dadah, manakala empat lagi ahli geng berkenaan turut mempunyai rekod lampau jenayah dan dadah.

Afzanizar berkata, kesemua suspek berkenaan merupakan penganggur dan hasil barangan curi berkenaan digunakan untuk menampung belanja harian serta membeli dadah, dengan kesemua ahli geng tersebut direman selama 12 hari bermula 3 Jun, bagi membantu siasatan lanjut di bawah Seksyen 457 Kanun Keseksaan kerana kesalahan pecah masuk.

— Bernama

See author's posts


Mencuit Nubari Pembaca

Oleh: Mohidin Haji Malek

SEBAGAI manusia, kita sering ‘diusik’ peristiwa yang dilalui, sama ada yang manis, mahupun yang pahit. Kenangan yang sedemikian meninggalkan kesan, yang bagi sesetengah daripada kita, sukar untuk dilupakan. Hal yang sedemikian, menjadi faktor pemicu untuk ‘mengabadikannya’ dalam bentuk tulisan, lantas menghasilkan karya dalam genre tertentu. Lazimnya, pada kebiasaan, sajak lebih digemari kerana sifatnya yang pendek dan ekonomis dari segi penggunaan perkataan. Sajak tidak memerlukan pembinaan ayat-ayat yang kompleks. Demikian tanggapan lazim yang menjadikan genre ini lebih ‘produktif’ berbanding cerpen, novelet atau novel.

Apa-apa juga genre yang dipilih oleh seseorang pengkarya untuk ‘mengabadikan’ kenangan silam yang telah dilalui berupa kebebasan dalam dunia pengkaryaan. Namun demikian, suatu perkara yang sering terbias daripada minda kebanyakan pengkarya Ialah hakikat bahawa apa-apa yang dihasilkan dengan tujuan untuk disiarkan, bukan semata-mata untuk dihayati oleh pengkaryanya semata-mata. Akan tetapi untuk tatapan, bacaan serta penghayatan khalayak pembaca. Lantaran hakikat yang sedemikian itu, karya yang dihasilkan seharusnya mampu mempunyai daya ‘pemikat’ atau penarik. Dalam konteks yang sedemikian ini serta penjurusannya menyentuh penghasilan sajak, pemilihan diksi, pembinaan bait, pembentukan rangkap serta ‘pemasukan’ nilai-nilai keindahan serta emosi dalam karya berkenaan berupa ciri-ciri yang wajar diberikan perhatian khusus.

Membaca serta menaakuli sesebuah sajak dalam konteks makalah ini, tidak ubah seperti menonton drama atau filem di pawagam atau televisyen. Sekiranya peran atau pelakon dalam sesebuah drama atau filem itu berupaya menghidupkan watak yang dipegang, pasti akan mampu menyentuh emosi penontonnya. Sebagai contoh filem-filem yang dihasilkan oleh seniman agung, allahyarham P. Ramlee dahulu, mampu membuat kita sebagai penonton ketawa terbahak-bahak atau menangis. Hal yang membuatkan filem-filem berkenaan malar segar dan tidak menjemukan, waima ditonton berkali-kali. Demikian juga halnya dengan sesebuah karya seperti sajak. Pengolahan yang baik mampu ‘menyentuh’ bukan sahaja emosi khalayak pembaca, akan menjadikan sajak berkenaan rujukan dalam ranah ilmu yang berkaitan. Hal yang sedemikianlah yang wajar ditanam atau dipasakkan dalam pemikiran pengkarya apabila menghasilkan sesuatu bentuk tulisan.

Pun tidak kurang pentingnya juga adalah penitipan mesej, ilmu, pengajaran, pemikiran serta falsafah dalam karya yang dihasilkan. Hal yang sedemikian bertitik tolak daripada hakikat bahawa berkarya berupa suatu ibadah yang menganjurkan masyarakat ke arah kebaikan serta mengelak daripada melakukan sesuatu yang melanggar nilai-nilai murni dalam kehidupan. Penitipan kesedaran yang sedemikian berupa salah satu tanggungjawab pengkarya. Setiap karya, setidak-tidaknya, menyelitkan unsur sama ada nasihat atau peringatan bahawa apa-apa juga nilai yang destruktif, seharusnya dijauhi. Secara rasionalnya, berkarya berupa ‘dakwah sastera’. Bagi sesetengah pembaca, mungkin kenyataan ini kurang dipersetujui atau disenangi. Apa-apapun, sisi tafsiran masing-masing tentang hal yang sedemikian berupa ‘hak’ peribadi.

Ekoran daripada apa-apa yang diperkatakan, penulis alihkan landasan perbicaraan terhadap tiga buah sajak yang telah disiarkan pada minggu lalu, iaitu sajak “Angkara Rokok dan Kopi”, tulisan Adie Abd Ghani, “Sandiwara di Lakon Layar” oleh Mohd Noor Asa’a dan “Ibu” karya Muhamad Bohari. Ketiga-tiga buah sajak ini tidak kurang menariknya untuk dibicarakan. Dua buah daripada sajak berkenaan menyajikan subjek atau inti bicara yang sering dihidangkan oleh kebanyakan pengkarya sebelum ini, manakala sebuah daripadanya menyajikan sesuatu yang menyelitkan elemen yang bersifat ‘sensitif’ bagi sesetengah khalayak pembaca, khususnya mereka dalam kalangan yang mengutamakan penjagaan kesihatan.

Sajak “Angkara Rokok dan Kopi” berupa sebuah sajak yang memperkatakan kesan rokok dan kopi. Bagi khalayak pembaca tertentu, hal yang sedemikian mampu dihayati dan difahami. Namun, bagi sesetengah pembaca, kesan yang dihadirkan oleh nikotin dan kafein dalam rokok dan kopi, tidak mungkin akan dapat dibayangkan atau dirasakan. Bagi sesetengah pembaca, tidak mustahil akan timbul persoalan, wajarkah berbicara tentang rokok dalam usaha kerajaan kini mengawal amalan yang dikatakan mampu mendatangkan kemudaratan terhadap kesihatan? Hal yang sedemikian harus diihat dari sisi sama ada, apa-apa yang dipaparkan pengkarya menitipkan nasihat yang bersifat pencegahan atau penggalakan. Lantaran, pembaca pun seharusnya bijak mentafsir apa-apa yang tersirat.

Lewat sajak ini, Adie Abd Ghani memperkatakan ‘kesan’ akibat rokok yang dihisap dan kopi yang diteguk. Untuk menyatakan secara khusus apa-apa yang dinukilkan berdasarkan pengalaman amalan atau tidak, hal yang sedemikian bukan fokus yang menjadi keutamaan. Dalam konteks pembicaraan ini, aspek yang diberikan perhatian berupa kekuatan atau kekurangan sajak berkenaan. Secara umum, Adie menyatakan kesan akibat merokok dan minum kopi yang menalikan tindak balas sukar untuk melelapkan mata sedangkan pada hari yang berikutnya, ada bebanan tugas yang perlu dilaksanakan. Tanggungjawab yang menanti ini, menagih kecergasan tubuh badan dan hal yang sedemikian pula menuntut rehat atau tidur yang cukup. Andai ditaakuli secara mendalam, terkesan juga unsur nasihatnya.

Dari segi pembinaannya, beberapa perkara perlu diambil ingatan oleh pengkaryanya. Antaranya termasuklah pengolahan bait, pemilihan diksi serta ketepatan maksud. Sekadar memetik beberapa contoh, baris ketiga pada rangkap pertama, iaitu “disedut duanya …”, baris ketiga pada rangkap kedua, iaitu “malam terasa jenjang” dan baris kelima rangkap ketiga yang dinukilkan “dari kepulan dihembus teliti”. Bagi frasa “disedut duanya”, timbul persoalan sama ada dua batang rokok disedut sekali. Oleh itu, jika kata ‘kedua-duanya’ digunakan, akan lebih gramatis sifatnya. Kata ‘jenjang’ pula kurang tepat digunakan. Disarankan Adie merujuk Kamus Dewan Edisi Ketiga untuk mengetahui maksud perkataan berkenaan, manakala frasa “dihembus teliti”, agak kurang sesuai atau persis penggunaannya dalam konteks berkenaan. Disarankan juga agar Adie memberikan perhatian pada perkataan-perkataan berhuruf hitam tebal untuk memastikan ketepatan dan kepersisan maksudnya. Dipaparkan keseluruhan sajak berkenaan.

Angkara Rokok dan Kopi

Gara-gara kuteguk kopi

rokok pula kemas di jari

disedut duanya bak berhujung tiada

mataku melirik sendu

akan gelap malam nan gelita

seraya memikir percaturan esok

serta longgokan beban berondok

Gara-gara kuteguk kopi

dan rokok masih di jari

malam terasa jenjang

kuhitung bebiri infiniti

dari kepulan dihembus teliti

memujuk benak ‘tuk bersenggang

sebelum bertarung di bendang.

Malah cuma menguap malar

tapi mata terbeliak segar

waras dan sedar

angkara rokok dan kopi.

Sajak “Sandiwara di Lakon Layar” oleh Mohd Noor Asa’a pula berkisar tentang kisah percintaan yang tidak kesampaian akibat sikap ego serta sandiwara kepuraan sesuatu pihak. Sifat enggan mengalah menjadi titik tolak kepada putusnya tali percintaan. Persoalan cinta amat sering menjadi tajuk pengkaryaan, terutamanya dalam kalangan anak-anak muda. Perkara yang sedemikian sesuatu perkara yang lumrah. Tidak dapat dinafikan bahawa cinta meninggalkan kesan yang mengesankan dalam sanubari setiap insan, tanpa mengira usia. Dari segi struktur pembinaannya, baik. Mohd Noor pun berhati-hati dari segi pemilihan diksi agar tidak tergelincir daripada kepersisan maksud yang mampu merencatkan sajak berkenaan. Namun demikian, sedikit teguran buat Mohd Noor adalah dari aspek ejaan sepatah perkataan, iaitu ‘imajinasi’ dalam rangkap kedua yang sepatutnya dieja sebagai ‘imaginasi’. Hayati kembali sajak berkenaan.

Sandiwara di Lakon Layar

Tidak terhitung hari-hari yang berlalu

pada kesekian lamanya kita memintal kasih

yang tidak terlerai dengan kata-kata.

Pada setiap waktu berlalu

yang pernah kita depani bersama

adalah detik-detik indah yang tidak terucapkan

yang sering hadir

melewati imajinasi di persada angan kepuraan.

Di segenap masa silam kita

ada lambaian kenangan

yang kesekian lama meruntun hati

kerana ia menggusarkan ingatan

tentang indahnya sesimpul ikatan bernama cinta

yang tidak terungkai oleh keinginan hasratku.

Masih tidak pasti

adakah kita telah membibitkan benih-benih kasih

lalu memekar bunga cinta?

Sehingga detik ini pun,

kita masih keliru

mencari jawapan yang masih di awangan

gundah serta sering diuji dengan kekalutan!

Aku masih juga menelan ego,

dan kau pula menayang lakonan di layar sikapmu.

Saban hari kau ceritakan kisah sandiwaramu

menari di pentas kepuraan itu

lantas aku jadi jemu dan ralat

sehingga gagal mentafsir plot-plot ceritamu

yg penuh metafora itu.

Izinkan aku noktahkan di adan akhir ini

kisah sadis antara kita,

agar aku mampu mengukir senyum di bibir damai.

Dan, kulepaskan kau terbang bersama anganmu,

mengheret egomu,

mengepak sayap sinismu

dan menyanggah bilah-bilah nostalgia

yang berceracah di sepanjang lajur kenangan kita.

Sajak “Ibu” hasil karya Muhamad Bohari membicarakan tentang imbauan kenangan terhadap salah seorang insan yang amat bermakna dalam kehidupan manusia, iaitu ibu. Sajak tentang ibu pun banyak yang terhasil. Pembicaraannya terfokus terhadap pengorbanan ibu membesar, mengasuh serta mendidik anak-anak agar mereka menjadi insan yang berguna pada masa hadapan. Ketiadaan seseorang ibu apabila kembalinya ke alam abadi, tidak dapat dinafikan menggugah nubari seorang suami dan anak-anak. Apatah lagi seandainya ibu berkenaan bersifat penyanyang dan lemah lembut. Namun demikian, dalam perakaman ilham untuk menggambarkan pengorbanan seoran ibu, tidak semudah yang difikirkan. Andai pengkarya tidak berhati-hati, unsur emosi tidak akan dapat menyerap dalam nubari pembaca.

Muhamad Bohari bukanlah pendatang baharu dalam dunia pengkaryaan. Hasil karya beliau kerap menghiasi dada akhbar tempatan. Namun demikian, dalam konteks pembicaraan sajak ini, terkesan ketidaktelitian pengkarya dalam membina kerangka serta struktur sajaknya. Terdapat sedikit unsur kecelaruan yang sedikit sebanyak merencatkan sajak yang dihasilkan. Namun, masih ada ruang bagi pengkaryanya untuk melakukan pemurnian serta penambahbaikan.

Sajak ini dimulakan dengan bait yang baik dan mengesankan walaupun ada beberapa sisi yang perlu dibaiki. Namun, dalam rangkap kedua, terkesan ketidakserasian atau kejanggalannya apabila ditautkan dengan rangkap ketiga. Dalam hal sedemikian, sikap berhati-hati dituntut apabila melakukan satu transisi dari satu rangkap ke satu rangkap. Dalam rangkap ketiga, penggulangan kata ‘padi’ pada baris keempat dan kelima agak kurang puitis. Apa-apapun secara umumnya usaha Muhamad Bohari untuk menyajikan sajak bagi mengingati jasa serta pengorbanan insan bergelar ibu wajar dipuji. Dipapar kembali sajak berkenaan.

Ibu

(Mengingati arwah bonda, Rakiah Haji Ahmad)

Engkau wanita paling agung untukku

sekalipun aku mandikan ibu

dengan air mawar dan kasturi

jasamu ibu tidak akan terbalas

walau kuselimutimu ibu dengan kain kapas

Kata ibu

aku lahir di Miri

sebuah kampong bernama Pujut

sunyi dan sepi

Ibu berlari dan berlari

bermesra dengan bumi

mencari pucuk ubi

dan ibu diasuh bertanam padi

menumbuk padi

Hari-hari berlalu

kusedari kita dibawah koloni

hari-hari yang pilu

menjadi aku cemburu

aku jadi lebih berani

aku mula mengaji

aku pantas mengenal ayat-ayat suci

Secara umumnya, ketiga-tiga buah sajak yang dihasilkan oleh ketiga-tiga orang pengkarya berkenaan baik, namun masih ada ruang untuk melakukan pemurnian serta penambahbaikan, khususnya sajak “Angkara Rokok dan Kopi” dan “Ibu”. Apa-apa yang penulis perkatakan berupa teguran serta ulasan yang terilham dari nubari. Harapan penulis, agar ketiga-tiga orang pengkarya berkenaan tidak berasa tersinggung atau berkecil hati. Tahniah serta syabas dirakamkan. Teruskanlah berkarya serta jadikan kamus sebagai bahan rujukan. Baca dan terus membaca agar dapat tergali ilmu yang berguna daripada amalan pembacaan.

Salam sastera, bahasa dan budaya. Bahasa jiwa bangsa.

See author's posts


Inisiatif saluran khas China diteruskan

KUALA LUMPUR: Inisiatif Saluran Khas China (CSC) diteruskan dan akan diterajui oleh Lembaga Pembangunan Pelaburan Malaysia (MIDA) sebagai pusat sehenti dan agensi promosi pelaburan utama Malaysia.

Kementerian Perdagangan Antarabangsa dan Industri (MITI) berkata, ini selaras dengan mandat dan peranan utama MIDA sebagai agensi mempromosikan pelaburan dan menyelaras strategi promosi dengan agensi yang terlibat termasuk InvestKL.

Katanya langkah itu amat penting untuk memberi mesej yang jelas tanpa menimbulkan kekeliruan dalam kalangan pelabur asing termasuk dari China.

“Keputusan ini juga amat bertepatan dengan peranan MIDA sebagai sekretariat kepada Jawatankuasa Nasional Mengenai Pelaburan (NCI) yang bertanggungjawab untuk mempercepatkan proses kelulusan projek pelaburan yang berkualiti tinggi,” menurut kementerian itu dalam jawapan bertulis pada persidangan Dewan Rakyat, semalam.

Ia bagi menjawab soalan daripada Dr Ong Kian Ming (DAP-Bangi) yang ingin tahu sama ada inisiatif ini akan diteruskan dan apakah strategi baharu yang sedang dirancang untuk terus menarik pelaburan berkualiti dari China ke Malaysia.

MITI berkata pelaksanaan CSC dijangka akan lebih efektif memandangkan MIDA menyediakan ekosistem industri yang menyeluruh di Malaysia dan memberikan fasilitasi berterusan kepada para pelabur.

Katanya biarpun berdepan dengan pandemik Covid-19 dan ketidaktentuan ekonomi global, Malaysia masih dilihat oleh pelabur asing termasuk dari China, sebagai destinasi pelaburan utama yang berdaya saing di rantau ini.

Malah, China merupakan sumber pelaburan langsung asing terbesar dalam sektor perkilangan sejak 2016.

Bagi tempoh 2016 hingga 2019, projek pelaburan dalam sektor perkilangan yang diluluskan dari China berjumlah RM40.26 bilion dan menyediakan 40,527 peluang pekerjaan.

Sehingga 31 Mei 2020, MIDA telah memberikan khidmat fasilitasi kepada 86 syarikat dari China dan negara-negara lain yang berminat untuk menempatkan operasi di Malaysia.

Daripada jumlah itu, MIDA telah berjaya menarik sebanyak 32 projek dengan pelaburan berjumlah RM17.5 bilion, dengan 28 projek berjumlah RM8.36 bilion telah diluluskan dan empat projek dengan nilai pelaburan sebanyak RM9.14 bilion sedang dinilai.

MITI berkata antara strategi yang dilaksanakan oleh MIDA dalam menarik pelaburan berkualiti dari China termasuklah menubuhkan MIDA China Team yang terdiri daripada tiga pejabat luar negara iaitu di Beijing, Shanghai dan Guangzhou serta ‘China Desk’ di ibu pejabat MIDA.

MIDA turut memanfaatkan peluang pelaburan daripada dasar China iaitu Inisiatif Jalur dan Laluan (BRI) melalui pembinaan taman perindustrian, hab logistik dan Transit Oriented Developments (TOD) serta menyasarkan syarikat-syarikat China yang terlibat dalam sektor teknologi dan tersenarai dalam Fortune China 500 serta Global Unicorns.

Inisiatif lain seperti menyasarkan 10 sektor keutamaan di bawah dasar ‘Made in China 2025’ termasuk mesin automatik dan robotik, aeroangkasa dan aeronautik, biopharma dan peralatan perubatan teknologi maklumat canggih, bahan baharu dan kenderaan serta peralatan tenaga baharu.

MIDA turut memastikan kelancaran pelaksanaan dan operasi projek-projek pelaburan dari negara China melalui Unit Penyelarasan dan Pemecutan Projek (PACU) serta menawarkan bantuan melalui rundingan terus dan kerjasama dengan pihak berkuasa yang berkenaan di peringkat Persekutuan dan negeri.

Ia turut memberikan lanjutan tempoh pelaksanaan projek bagi sektor perkilangan selama 12 bulan tambahan secara automatik, selepas syarikat telah mendapat kelulusan interim atau Lesen Pengilang serta melaksanakan e-Manufacturing License (e-ML) yang membolehkan syarikat mengemukakan permohonan untuk projek baharu secara dalam talian. – Bernama

See author's posts


PREROGATIF KM MENENTUKAN

KUCHING: Ketua Menteri Datuk Patinggi Tan Sri Abang Johari Tun Openg mempunyai kuasa prerogatif untuk melantik individu yang akan mengisi slot Timbalan Ketua Menteri (TKM).

Itu pandangan Setiausaha Agung Parti Pesaka Bumiputera Bersatu (PBB), Dato Sri Alexander Nanta Linggi, ketika diminta mengulas mengenai kemungkinan Presiden Parti Rakyat Bersatu Sarawak (SUPP), Dato Dr. Sim Kui Hian dilantik sebagai Timbalan Ketua Menteri setelah SUPP di bawah pimpinan beliau berjaya memenangi 13 kerusi daripada 18 kerusi yang ditandingi semasa Pilihan Raya Negeri Ke-12 (PRN-12) baru-baru ini.

“Ia terpulang kepada Ketua Menteri untuk melantik sesiapa sahaja untuk menjadi timbalan beliau memandangkan beliau pengerusi bagi Gabungan Parti Sarawak (GPS).

“Itu adalah kuasa prerogatif Ketua Menteri dan siapa yang hendak dilantik adalah terletak kepada keputusan Abang Johari namun, sekiranya Dr. Sim dilantik, kita terima dengan baik,” ujarnya yang juga Menteri Perdagangan Dalam Negeri dan Hal Ehwal Pengguna pada sidang media Pengumuman Skim Harga Maksimum Musim Perayaan (SHMMP) di Pasar Raya Everrise, Plaza Merdeka, di sini, semalam.

Dalam pada itu, Nanta menyifatkan kemenangan GPS dalam PRN-12 lalu sebagai kematangan rakyat dalam memilih tampuk pimpinan.

“Meskipun pelbagai isu yang disebarkan oleh pihak pembangkang mengenai kegagalan GPS dalam memimpin Sarawak namun, rakyat lebih fokus kepada pembangunan dan kemajuan yang telah dilaksanakan oleh GPS selama ini dan ia bergantung kepada kebijaksanaan rakyat untuk memilih,” jelasnya.

Oleh RYNNA SHA’ERRA

See author's posts


Pusat penjaja Tambirat hampir siap

ASAJAYA: Pusat Penjaja Tambirat yang dijangka siap menjelang tahun depan, bakal mengubah landskap sosioekonomi penduduk di kawasan ini.

Calon Gabungan Parti Sarawak (GPS) Parlimen Kota Samarahan, Datuk Rubiah Wang berkata, pusat penjaja itu adalah alternatif utama dalam usaha merancakkan pertumbuhan ekonomi di kawasan sekitar.

“Pusat penjaja ini merupakan azam saya untuk mengembangkan potensi ekonomi di kawasan ini.

“Saya yakin sejurus selepas pusat penjaja ini siap dan dibuka nanti, ledakan peningkatan ekonomi akan turut bermula,” katanya semasa menyantuni peniaga di tapak penjaja Kampung Tambirat, di sini hari ini.

Beliau berkata, pusat penjaja yang sudah hampir siap itu bertujuan memastikan peniaga dan pengunjung dapat menjalankan aktiviti jual beli dalam keadaan lebih selesa.

Katanya, tapak penjaja sedia ada sekarang ini bukan sahaja membahayakan pengunjung bahkan menyebabkan kesesakan lalu lintas khususnya pada waktu puncak.

“Pusat yang dibina di atas tanah berkeluasan kira-kira 2.56 ekar ini dapat menampung kapasiti lebih 500 orang pengunjung dalam satu masa.

“Oleh itu, saya yakin pengunjung akan berasa lebih selesa dan selamat untuk singgah dan membeli barang jualan di sini nanti.

“Tapak pusat penjaja baharu ini terletak di tebingan Tambirat, dan di situ nanti akan dibina Tebingan

Tambirat (waterfront),” katanya.

See author's posts


STEM Virtual: Peluang untuk pelajar luar bandar

KUCHING: Para pelajar di luar bandar akan berpeluang belajar melalui Program Sains, Matematik, Teknologi, Matematik (STEM) Playground Virtual 2020 yang menjadi platform anjakan paradigma yang baharu bagi kanak-kanak bermain sambil belajar secara jelajah virtual.

Ketua Menteri Datuk Patinggi Abang Johari Tun Openg mengumumkan pihak Tabung Ekonomi Gagasan Anak Sarawak (TEGAS) akan menghantar pemacu pena komponen program itu ke semua sekolah di luar bandar.

“Semua aktiviti yang ada di dalam program ini boleh dilayari oleh para pelajar di luar bandar secara ‘offline’ melalui ‘pendrive’ yang dibekalkan bagi mereka yang masih belum ada akses internet yang kuat.

“Kesemuanya ini dibuat dalam format 360 darjah yang memberikan gambaran seolah-olah sedang berada di tempat program itu dianjurkan,” katanya.

Abang Johari berkata demikian pada Majlis Pelancaran STEM Playground Virtual Fair 2020 di sini, semalam.

Beliau mengakui program berkenaan akan memberi manfaat kepada golongan sasar memandangkan kanak- kanak pada masa ini ramai yang bermain mengunakan gajet seperti telefon dan komputer.

“Kalau di sekolah mereka mungkin hanya dibekalkan fakta dalam buku namun mereka sukar untuk memahami sepenuhnya fakta tersebut,“Namun, apabila ia dalam bentuk permainan maka ia secara tidak langsung menjadikan mereka lebih faham dan lebih minat dalam Pendidikan STEM,” ujarnya.

Abang Johari berkata, apabila minat pelajar mula meningkat maka ia secara tidak langsung akan meningkatkan tahap motivasi kognitif, mengingat fakta, meningkatkan tahap kepantasan pemikiran, fokus dan berupaya meningkatkan pencapaian mereka.

“Saya difahamkan program ini merupakan program pendidikan STEM Virtual yang pertama dan terbesar pernah diadakan secara atas talian atau secara virtual di Sarawak khususnya dan Malaysia amnya,“Ini amat membanggakan kita sebagai rakyat Sarawak kerana kita sudah berada selangkah di hadapan dalam kita hendak mencapai status negeri termaju melalui strategi Ekonomi Digital,” tegasnya.

Dalam perkembangan lain, Abang Johari berharap setelah Digital Village di Samajaya yang dijangka siap pada Disember ini, Sarawak berupaya meningkatkan lagi usaha untuk mengangkat bakat dan kejayaan belia-belia usahawan digital di negeri ini sehingga menjadi ‘Ikon’ di peringkat global.

Pada masa sama, kata beliau lagi, hasrat itu secara tidak langsung meningkatkan peluang pekerjaan dan ekonomi negeri Sarawak.

Oleh Diyana Samsuddin

See author's posts


Elak pembelian panik, bekalan makan mencukupi

AWANG KUSHAIRY JUNAIDI

LAWAS: Belilah dengan berhemah dan atur perbelanjaan
dengan bijak agar tidak membazir, di saat ketika menghadapi Perintah Kawalan
Pergerakan (PKP) Tahap 2 sekarang.

Pada masa yang sama, penduduk, terutamanya suri rumah di
daerah ini usahlah panik sehingga membeli keperluan dalam jumlah yang banyak.

Ini kerana, bekalan makanan seperti ikan, ayam, daging
dan sayur-sayuran serta keperluan lain adalah mencukupi.

Tinjauan Utusan Sarawak di Pasar Besar Lawas, semalam,
mendapati bekalan sayur-sayuran adalah banyak dan mampu untuk menampung
keperluan penduduk di sini.

Menurut beberapa peniaga yang ditemui, bekalan sayur
seperti kobis dan lain-lain kebanyakan didatangkan dari Sabah, yang mana
bekalan dihantar dua kali seminggu.

Bagi bekalan sayur-sayuran hijau, termasuk cili, halia
dan sebagainya adalah daripada pembekal tempatan, yang dihantar tiga atau empat
kali seminggu.

Pasar Besar Lawas juga menempatkan peniaga ikan dan
bekalan ikan sentiasa ada untuk menampung keperluan penduduk di daerah ini.

Bagi bekalan ayam pula, peniaga turut memberi jaminan
bekalannya adalah mencukupi.

Ada dalam kalangan peniaga ayam ini mendapatkan bekalan
dari Sipitang, Sabah, atau menjual sayap ayam beku tempatan, sekiranya belum
menerima bekalan.

Selain itu, terdapat juga beberapa peniaga yang menjual
kuih-muih.

Pada mulanya (sejak PKP Tahap 1 bermula), mereka ini
tidak menjalankan perniagaan sehingga dua hari, kerana khuatir melanggar
perintah berkenaan.

Setelah menyedari peniaga makanan juga dibenarkan
beroperasi, barulah mereka membuka gerai semula.

Sehubungan itu, penduduk Lawas, terutamanya ketua
keluarga yang keluar untuk mendapatkan bekalan makanan, diingatkan supaya tidak
perlu panik dan risau.

Mereka dinasihatkan agar berbelanjalah dengan bijak dan
tidak mudah untuk percaya dengan berita atau maklumat palsu yang disebarkan,
mengenai bekalan makanan yang terputus.

Sebagai langkah mencegah penularan wabak Covid-19, Majlis
Daerah Lawas (MDL) juga mengeluarkan notis iaitu waktu operasi bagi Pasar Besar
Lawas dipendekkan dari jam 7 pagi hingga 5 petang.

MDL
juga memasang beberapa panduan untuk mereka yang berkunjung ke pasar berkenaan,
agar menjaga jarak iaitu satu meter di antara satu sama lain.

See author's posts


Gkash kecualikan caj sediaan

KUALA LUMPUR: GKash Sdn Bhd akan mengecualikan fi langganan tahun pertama dan caj sediaan bagi aplikasi Gkash Business untuk ahli Persatuan Hotel Budget Malaysia (MyBHA) yang layak dalam usahanya menggalakkan inisiatif pendigitalan dan tanpa tunai oleh kerajaan.

Gkash Business merupakan aplikasi penerimaan pembayaran disatukan berasaskan Android yang menyokong kaedah pembayaran dalam talian termasuk Visa, MasterCard, kad debit/kredit/prabayar UnionPay, e-dompet Touch n’ Go, e-dompet Boost, GrabPay, QRPay Maybank, WeChat Pay dan AliPay.

Pengasas dan Ketua Pegawai Eksekutif Gkash, Danny Chong Chee Beng berkata, aliran pengguna pasca-COVID-19 beralih secara pesat kepada dalam talian dan transaksi tanpa tunai.

“Sudah sampai masanya perusahaan kecil dan sederhana (PKS), terutama pengusaha hotel memanfaatkan Geran Padanan Pendigitalan PKS untuk mentransformasikan perniagaan masing-masing secara digital agar kekal relevan dan kompetitif.

“Sejajar dengan inisiatif pendigitalan dan tanpa tunai negara, Gkash berikrar akan menyediakan Gkash Business kepada semua ahli MyBHA yang layak dan mengecualikan fi langganan tahun pertama dan caj sediaan,” katanya kepada Bernama semalam.

Beliau berkata, sumbangan Gkash kepada inisiatif itu bernilai lebih RM600,000 dan berpotensi dimanfaatkan oleh lebih 2,000 hotel di seluruh negara.

“Saya berharap lebih banyak peniagaan akan menyertai aplikasi ini untuk membantu meningkatkan penerimaan tanpa tunai terutama pemilik perniagaan dalam pelancongan.

“Pada akhir tahun lepas lebih 1,000 peniaga menyertai platform itu dan diharapkan dalam tempoh satu tahun lagi kami dapat mencatatkan kira-kira 15,000 akaun peniaga,” katanya.

Beliau berkata Gkash dan rakan kongsi e-dompet komited untuk memasarkan bilik hotel kepada pangkalan pengguna e-dompet utama di Malaysia.

Lebih 10 juta rakyat dianggarkan telah memuat turun dan menggunakan sekurang-kurangnya satu aplikasi e-dompet popular.

Sementara itu, Pengarah Kanan Bahagian Domestik dan Acara, Tourism Malaysia, Datuk Dr. Ammar Abd Ghapar berkata sudah masanya hotel bajet di Malaysia membuat perubahan penstrukturan semula besar-besaran dalam model perniagaan mereka bagi memenuhi kebangkitan pasaran pelancongan domestik.

Beliau berkata, hotel bajet yang belum menggunakan sebarang bentuk digitalisasi boleh memanfaatkan platform Gkash serta kepakaran rakan kongsinya untuk menjangkau pasaran lebih luas, menjadi model perniagaan operasi yang lebih cekap dan murah terutama dari segi pembayaran.

“Walaupun Gkash diwujudkan di Hong Kong oleh warga Malaysia, ia kini berpangkalan di Malaysia. Berada di sini bermaksud semua transaksi dilakukan di Malaysia, dan aliran wang tidak keluar dan sekali gus memberi manfaat kepada syarikat kita,” katanya pada bicara khas bertajuk, ‘Memacu PKS ke dalam Dunia Dunia Digital – Usahawan Hotel’. – Bernama

See author's posts


Sistem perparitan RM5 juta di Belawai

TANJUNG MANIS: Projek pembinaan sistem perparitan yang dianggarkan bernilai RM5 juta bakal menyediakan lebih keselesaan kepada penduduk di Kampung Tepi Laut Belawai.

Setelah siapnya projek ini nanti, ia akan membawa manfaat besar kepada penduduk bagi mengelak berlakunya kejadian air bertakung sehingga menjejaskan aktiviti komuniti setempat.

Kelmarin, Ahli Parlimen Tanjong Manis, Ir. Yusuf Abd Wahab dan Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh telah menjalankan tinjauan di tapak projek tersebut.

Sebelum ini, Ir. Yusuf telah memperuntukkan sebanyak RM 500,000 melalui Projek Transformasi Luar Bandar (RTP) beliau tahun 2021 untuk pembinaan fasa pertama projek tersebut bagi tujuan menambahbaik sistem perparitan di Kampung Tepi Laut Belawai.

Kedua-dua pemimpin sempat mendengar taklimat dari Jurutera Awam Jabatan Pengairan dan Saliran Sarawak Bahagian Mukah, Mohd Adzim Friddy semasa tinjauan di tapak projek tersebut.

Menurut Mohd Adzim, pelaksanaan projek dijangka bermula April atau Mei tahun ini.

Oleh itu, kerjasama daripada penduduk kampung amat diperlukan bagi melancarkan pembinaan projek ini.

Turut hadir, Penolong Jurutera Harun Ajan, Penolong Jurutera Anuar Mahadir dan Penghulu Kalali Klen.

Oleh EARL ANEK

See author's posts


Louis Vuitton dituduh lakukan pelanggaran hak cipta

NEW YORK:  Louis Vuitton Malletier atau lebih dikenali sebagai Louis Vuitton , sebuah syarikat fesyen mewah Perancis yang diasaskan pada 1854 oleh Louis Vuitton mendapat teguran secara bertulis daripada Yayasan Joan Mitchell.

Insiden bermula ketika Yayasan Joan Mitchell mendapati Louis Vuitton memakai karya seniman di foto iklan beg tangan variasi terbaharunya, Capucines iaitu item versatile untuk musim panas dari Olympia of Greece yang turut dibintangi aktres Prancis Lea Seydoux.

Pihak yayasan mengatakan bahwa pemakaian lukisan tersebut dipakai tanpa persetujuan mereka terlebih dahulu.

“Penting bagi publik bahwa ini bukanlah hal yang kami setujui. Bagaimana ini bisa terjadi, adalah pertanyaan saya.

“Sejujurnya saya tidak memahami bagaimana mereka melakukannya,” ujar Christa Blatchford selaku Pengarah Eksekutif Yayasan Joan Mitchell seperti dikutip dari ARTnews.

Blatchford menerangkan bahwa pihak yayasan berfokus pemanfaatan karya seni Joan Mitchell yang dipakai untuk kepentingan edukasi dan sangat membatasi pemakaian atau kerja sama dalam bentuk komersial.

Permintaan Louis Vuitton sudah ditolak

Memetik laporan ARTnews, Louis Vuitton sebenarnya sudah mengajukan permintaan izin beberapa kali untuk memakai karya seni Joan Mitchell dalam foto iklannya. Namun yayasan sudah menolak.

Konsultan seni bagi Bernard Arnault selaku Chief Executive LVMH, perusahaan pemilik Louis Vuitton, Jean-Paul Claverie menceritakan pernah menghubungi Christa Blatchford dan mengatakan bahawa LVMH akan memberikan sumbangan kepada yayasan sebagai tanda terima kasih kerana diberikan izin.

Namun, Yayasan Joan Mitchell menolak tawaran tersebut. Louis Vuitton tetap menggunakan foto berhiaskan potongan lukisan sang seniman, bukan satu namun tiga gambar yang dipakai dijadikan sebagai latarbelakang iklan terbaharunya.

Menariknya, foto tersebut dikeluarkan pada 12 Februari lepas yang merupakan hari ulang tahun, Joan Mitchell.

Justeru insiden berkenaan, Yayasan Joan Mitchell pun tidak teragak-agak mengirimkan surat perintah untuk  menghentikan penggunaan foto tersebut.

Selain itu turut meminta data kewangan iklan tersebut dan permohonan maaf.

Persoalannya, jika yayasan tidak memberikan izin mengguna pakai foto tersebut,  bagaimana Louis Vuitton berani untuk menggunakan foto itu untuk iklan terbaharunya? – AFP

See author's posts


Imigresen tahan 117 pendatang haram

SANDAKAN: Jabatan Imigresen Malaysia Sabah menahan 117 pendatang haram selepas memeriksa 680 warga asing dalam satu Operasi Bersepadu pada 1.10 pagi di kawasan setinggan Mangkalinau Batu 3 di sini, kelmarin.

Pengarah Imigresen Sabah Datuk Dr. Muhamad Sade Mohamad Amin berkata, 115 warga Filipina dan dua warga Indonesia itu ditahan kerana dipercayai melakukan pelbagai kesalahan di bawah Akta Imigresen 1959/63 (Pindaan 2002) seperti tidak memiliki dokumen pengenalan diri, dan sebagainya.

“Semua pendatang haram itu kini ditempatkan di Depot Imigresen Sandakan untuk siasatan lanjut,” katanya, dalam satu kenyataan di sini semalam.

Menurutnya operasi berkenaan melibatkan 213 pegawai dan anggota Jabatan Imigresen serta beberapa agensi keselamatan termasuk Kawasan Keselamatan Khas Pantai Timur Sabah (ESSCom), polis serta Majlis Keselamatan Negara (MKN).

Sementara itu Muhamad Sade berkata, pihaknya akan mengenakan tindakan undang-undang terhadap individu yang didapati menjadi dalang di sebalik kehadiran dan kewujudan penempatan pendatang haram di negeri ini.  — Bernama

See author's posts


Mulai 1 Julai ini•Harga siling ayam, telur ayam dan subsidi minyak masak kemasan botol tidak diteruskan

PUTRAJAYA: Kawalan harga siling ayam dan telur ayam, serta subsidi minyak masak sawit tulen dalam kemasan botol dua, tiga dan lima kilogram (kg) tidak diteruskan mulai 1 Julai ini, umum Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi semalam.

Dalam sidang media selepas mempengerusikan sesi libat urus dengan pemegang taruh industri ayam di sini hari ini, Nanta berkata langkah itu dilaksanakan untuk memastikan bekalan bahan makanan dalam pasaran lebih stabil dan dalam jangka masa panjang pula dapat menstabilkan harga.

“Harga ayam akan diapungkan dan akan tertakluk kepada kuasa pasaran. Golongan memerlukan akan dibantu nanti dengan bantuan wang tunai bersasar,” katanya maklumat lanjut mengenai bantuan wang bersasar itu akan dibuat Kementerian Kewangan.

Pada masa ini kerajaan menetapkan harga maksimum runcit ayam dan telur bagi Semenanjung Malaysia bagi ayam bulat standard adalah pada RM8.90 sekilogram dan ayam bulat super (disembelih dan dibersihkan tanpa kaki, kepala, hati dan hempedal) pada RM9.90 sekilogram.

Perdana Menteri Datuk Seri Ismail Sabri Yaakob berkata berkuat kuasa 1 Julai, Putrajaya tidak lagi akan memberikan subsidi kepada penternak ayam. Susulan penamatan subsidi itu, pihak penternak dilaporkan berharap kerajaan mengapungkan harga ayam.

Nanta dalam sidang media itu memaklumkan, subsidi minyak masak dalam bungkusan polibeg satu kilogram dan ditawarkan kepada pengguna pada harga RM2.50 sepeket, masih diteruskan.

Mengenai pemansuhan subsidi minyak masak sawit tulen itu dalam kemasan botol itu, beliau berkata subsidi barangan tersebut mencecah RM20 juta sebulan.

“Program ini adalah program sementara dan sepatutnya dilaksnakan dalam masa tiga bulan tetapi ia diteruskan hingga hari ini.

“Oleh itu, kerajaan rasakan sudah tiba masanya ia dimansuhkan supaya kerajaan boleh lebih fokus untuk bantu golongan memerlukan,” katanya.

Kerajaan sebelum ini menetapkan harga runcit maksimum bagi minyak masak sawit tulen dalam kemasan botol berkuat kuasa 1 Ogos tahun lepas, dengan jaminan pengguna akan mendapat minyak masak di bawah harga RM30 untuk botol lima kilogram.

Menurut Kementerian Perdagangan Dalam Negeri dan Hal Ehwal Pengguna (KPDNHEP), harga runcit maksimum bagi minyak masak sawit dalam kemasan botol  lima kilogram adalah pada harga RM29.70 sebotol, botol satu kilogram (RM6.70), dua kilogram (RM12.70) dan tiga kilogram (RM18.70).

Dalam sesi libat urus hari ini, Nanta berkata pemain industri ayam memberi jaminan yang kenaikan harga ayam tidak akan naik secara mendadak.

“Yang menarik untuk diterima adalah komitmen industri ini untuk bantu kerajaan dalam memastikan pengguna mendapat harga dan bekalan keperluan khususnya ayam, dengan harga berpatutan dan stabil,” katanya.

Beliau bagaimanapun menegaskan bahawa KPDNHEP akan mengambil tindakan mengikut peraturan sedia ada, sekiranya terdapat pihak yang mengambil kesempatan menaikkan harga barangan secara berlebihan.

“KPDNHEP akan gunakan akta anti pencatutan dan tidak teragak-agak mengenakan tindakan terhadap pemain industri jika langgar peraturan sedia ada,” katanya. Ditanya adakah subsidi tepung akan dimansuhkan, beliau berkata subsidi barangan itu masih diteruskan ketika ini dan ia tidak dimansuhkan. – Bernama

See author's posts


43 PPRMS diluluskan

OYA: Sebanyak 43 Projek Penambahbaikan Rumah Miskin Sarawak (PPRMS) bagi Daerah Dalat telah diluluskan dalam mesyuarat jawatankuasa projek kecil luar bandar (MRP) PPRMS di sini, semalam.

Mesyuarat tersebut dipengerusikan Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak yang juga Ahli Dewan Undangan Negeri (ADUN) Dalat Dato’ Sri Fatimah Abdullah.

Mesyuarat yang berlangsung kelmarin itu turut dihadiri oleh ketua masyarakat dan ketua kaum dari Daerah Dalat.

PPRMS adalah bantuan daripada Kerajaan Sarawak untuk membaiki rumah itu terdiri daripada pelbagai kategori seperti atap, dinding, dinding, siling, lantai, dapur, tandas, tangga dan lain-lain.

Manakala pelaksanaan adalah dilakukan secara bergotong-royong daripada satu jawatankuasa kampung dengan kos pembaikan bagi setiap rumah adalah sekitar RM5,000 hingga RM15,000 berdasarkan keperluan baik pulih.

Dalam perkembangan berkaitan, Fatimah turut mengadakan program ziarah di Kampung Balan, Dalat yang bertujuan untuk membincangkan tentang projek pembangunan bagi kampung tersebut selain mendengar isu dan permasalahan yang dihadapi penduduk setempat.

Turut disampaikan adalah persiapan bagi menghadapi pilihan raya negeri yang akan datang, Sijil Perakuan Pendaftaran Jawatankuasa Kemajuan Dan Keselamatan Kampung (JKKK) dan sijil perlantikan setiausaha JKKK dan daftar pemilih suku tahunan ke-4.

Program turut menyaksikan penyampaian cek MRP ADUN Dalat tahun 2020 kepada JKKK Kampung Balan bagi projek baik titian belian di Kampung Balan Seberang, Dalat bernilai RM5,000, projek bina pangkalan serta jeti di kawasan tanah perkuburan islam (RM30,000), projek menyimen pekarangan Masjid An-Nur Kampung Balan (RM19,000) dan kelengkapan dapur wanita JKKK Kampung Balan (RM2,000).

Sebelum ini, program yang sama telah dijalankan di lapan kampung sekitar Dalat antaranya Kampung Baru, Kampung Baru Cina, Taman Ceria Dalat, Kampung Brunei, Kampung Boom, Kampung Kuala Tengah, Kampung Kuala Hilir dan Kampung Medong Hilir, Dalat.

Oleh Zarina Abdullah

See author's posts


Lapan pekerja maut ditembak

SAN JOSE: Seorang pekerja transit awam menembak mati lapan orang di halaman kereta api California pada Rabu lalu sebelum mengacukan senapang pada dirinya sendiri ketika polis tiba, kata para pegawai, dalam penembakan besar-besaran terbaru di Amerika Syarikat (AS).

Beberapa mangsa juga cedera dalam serangan di pekarangan penyelenggaraan kereta api di San Jose, tepat di selatan San Francisco sekali lagi menyoroti perbahasan kawalan senjata api di negara itu.

“Apa yang salah dengan kita dan bila kita akan menangani hal ini?” kata Gabenor California, Gavin Newsom pada sidang media sambil memuji tindak balas pantas pihak penguatkuasa.

Pegawai penguatkuasa undang-undang bergegas menyiasat beberapa panggilan 911 pada waktu pagi berhubung kes tembakan dan memasuki kompleks itu semasa penembakan aktif,” kata Russell Davis, wakil Sherif Daerah Santa Clara County.

Anggota polis tidak bertukar tembakan dengan penembak yang mati akibat luka tembakan diri sendiri.

“Saya dengan pasti bahawa ketika suspek mengetahui bahawa penguatkuasaan undang-undang ada di sana, dia ‘mengambil’ nyawanya sendiri.

“Wakil kami ada di sana pada waktu itu,” kata Sherif Daerah Santa Clara, Laurie Smith.

Jelas Davis, pasukan bom dikerahkan setelah anjing mengesan beberapa jenis bahan letupan di tempat kejadian.

Presiden AS Joe Biden menyebut kejadian itu sebagai tragedi ngeri dan memerintahkan bendera dikibarkan separuh dengan mengatakan dalam satu kenyataan, “Sekurang-kurangnya ada lapan keluarga yang kehilangan ahli mereka.

“Sekali lagi, saya mendesak Kongres untuk mengambil tindakan segera dan memperhatikan seruan rakyat Amerika termasuk sebilangan besar pemilik senjata untuk membantu menamatkan wabak keganasan senjata api ini di Amerika.

“Setiap kehidupan yang diambil oleh peluru menusuk jiwa bangsa kita. Kita boleh dan kita mesti, melakukan lebih banyak lagi,” ujar Biden.

Suspek yang dikenal pasti sebagai Samuel Cassidy merupakan seorang pekerja Lembaga Pengangkutan Lembah (VTA) yang menyediakan perkhidmatan kereta api dan bas untuk San Jose, pusat teknologi Lembah Silicon yang berjumlah hampir satu juta orang.

Mangsa termasuk pekerja VTA ditemui ditembak di dua bangunan berbeza di lokasi.

Ketua Penguasa, Glenn Hendricks menyebut penembakan itu sebagai tragedi mengerikan.

Puluhan kereta polis dan jentera bomba di jalan berhampiran pekarangan kereta api disatukan di tempat kejadian oleh pegawai Biro Siasatan Persekutuan (FBI), Ejen khas Craig Fair memberi amaran bahawa tempat kejadian jenayah yang cukup besar akan memerlukan banyak masa untuk diproses.

Di sekitarnya, keluarga pekerja yang cemas menunggu di sebuah bangunan daerah untuk mengetahui keselamatan keluarga mereka.

“Ini adalah saat yang sangat ‘gelap’ bagi bandar kami dan untuk komuniti kami,” kata Walikota San Jose, Sam Liccardo.

Tambahnya, sebilangan besar mereka yang terbunuh atau cedera adalah pekerja penting yang membantu kami mengatasi wabak mengerikan ini dengan memastikan pengangkutan awam tetap beroperasi.

Polis San Jose juga sedang menyiasat kebakaran rumah yang dipercayai ada kaitan dengan penembakan tersebut.

Menurut beberapa laporan media AS, kebakaran bermula di rumah suspek sejurus sebelum serangan.

Bekas isteri penembak, Cecilia Nelms mengatakan kepada Bay Area News Group bahawa Cassidy sering bercakap marah dengan rakan sekerja dan majikannya dan kadang-kadang melepaskan kemarahannya kepadanya.

Seorang bekas kekasih suspek juga menuduhnya merogol dan mencabulnya, selalunya semasa perubahan emosi yang ganas, menurut catatan mahkamah yang dipetik oleh San Francisco Chronicle.

Pegawai tempatan mengatakan bahawa penembakan itu yang pada awalnya dilaporkan sebelum 7.00 pagi waktu tempatan berlaku pada perjumpaan pekerja, dengan sekurang-kurangnya 80 kakitangan di lokasi pada masa itu.

Pada bulan lalu, Biden menggelar keganasan senjata api AS sebagai wabak  dan memalukan antarabangsa.

Menurut Arkib Keganasan Senjata, terdapat lebih daripada 43,000 kematian akibat senjata api di Amerika Syarikat tahun lalu termasuk bunuh diri. –AFP

See author's posts


Inisiatif baik promosi AI

KOTA SAMARAHAN: Hackathon Maya pertama di Malaysia yang dianjurkan oleh Perbadanan Produktiviti Malaysia (MPC) dan Nexus Produktiviti Elektrik & Elektronik (ESPN) adalah satu inisiatif yang baik untuk mempromosikan kecerdasan buatan (AI) yang berasaskan kepada Sistem Penglihatan Mesin kepada pelajar universiti di negara ini.

Menteri Muda Belia dan Sukan, Datuk Snowdan Lawan berkata, ini adalah salah satu daripada usaha kerajaan untuk menggalakan penglibatan pelajar dari universiti bagi membangunkan penyelesaian Bukti Konsep (POC) mesin yang berasaskan AI kepada syarikat tempatan terutamanya Syarikat Perusahaan Industri Kecil dan Sederhana (PKS).

Katanya, objektif program tersebut adalah untuk meningkatkan produktiviti syarikat dengan menyediakan penemuan yang berpatutan kepada PKS.

“Dengan adanya usaha seperti ini, ia dapat meningkatkan daya saing dalam industri tersebut.

“Selain daripada itu, ia juga boleh meningkatkan produktiviti, keupayaan, dan kecekapan sub sektor elektrik dan elektronik,” katanya.

Beliau berkata demikian pada majlis penutupan Hackathon Maya yang dianjurkan oleh Perbadanan Produktiviti Malaysia (MPC) dan Nexus Produktiviti Elektrik & Elektronik (EEPN) yang diadakan di D-Virtual Park, Kota Samarahan, di sini, semalam.

Hadir sama, Lembaga Pengarah Perbadanan Produktiviti Malaysia (MPC), Datuk Abang Abdul Karim Tun Abang Openg dan Pengarah MPC, Sarimah Misman.

Jelas beliau, adalah sangat penting untuk sub sektor elektrik dan elektronik untuk memperkukuhkan kerjasama di antara industri, kerajaan dan Universiti untuk memastikan bekalan jurutera yang sudah ada di industri sentiasa mencukupi.

“Menurut laporan dari Jabatan Perangkaan Malaysia (DOSM) mengatakan bahawa kadar pengganguran graduan adalah 3.9 peratus adalah dari tahun 2019. Manakala di Sarawak mencatatkan sebanyak 5.3 peratus kadar pengangguran di kalangan graduan.

“Kekurangan tenaga mahir dalam industri seperti ini akan memberi impak yang besar terhadap produktiviti syarikat di negara kita.

Beliau berkata, program seperti ini adalah satu platform yang baik kepada pelajar universiti supaya mereka (pelajar) didedahkan dengan kajian kes yang sebenar.

“Ini akan membentuk kemahiran pelajar dalam menyelesaikan masalah dalam pengurusan projek disamping itu secara tidak langsung juga akan memupuk pelajar university kita untuk menjadi usahawan melalui padanan perniagaan di antara PKS dan pelajar.

“Oleh itu, saya menggesa agar lebih banyak pelajar universiti dan Industri di negara ini untuk terus bekerjasama di dalam mengumpulkan kumpulan sumber daya manusia yang berbakat, menjadi strategi berimpak tinggi untuk memberi pendekatan yang lebih inovatif di semua sektor dalam menjana semula ekonomi,” ujarnya.

Terdahulu seramai 13 peserta telah mengambil bahagian dalam pertandingan Hackathon Maya 2020 yang diadakan baru-baru ini.

Oleh Jeakqleyn Yacho

See author's posts


Sekadar tempat kelima

GANDINGAN…Pandelela Rinong dan Ooi Tze Liang

GANDINGAN penerjun negara Datuk Pandelela Rinong dan Ooi Tze Liang hanya mampu menduduki tempat kelima dalam acara 3 meter (m) dan 10m berpasukan campuran pada Kejohanan Dunia 2022, lewat malam, semalam.

Acara yang merupakan gabungan platform 10m dan papan anjal 3m itu menyaksikan Pandelela-Tze Liang mengumpul 350.25 mata di Arena Duna di Budapest, Hungary.

Penerjun China memenangi acara itu apabila juara Olimpik dan dunia Quan Hongchan dan rakan Bai Yuming mengumpul 391.40 mata secara keseluruhan untuk meraih pingat emas ke-100 China dalam Kejohanan Dunia itu.

Pasangan Perancis Alexis Janard-Jade Gillet (358.50) dan penerjun Great Britain, Andrea Spendolini Sirieix-James Heatly (357.60), masing-masing membawa pulang perak dan gangsa.

Dalam acara 3m papan anjal campuran kemudiannya, Muhammad Syafiq Puteh-Ng Yan Yee berakhir di tempat ketujuh dengan 275.46 mata.

China sekali lagi mengungguli podium menerusi Lin Shan-Zhu Zifeng (324.15), diikuti oleh penerjun Itali Chiara Pellacani-Matteo Santoro (293.55) dan James Heatly-Grace Reid (287.61).-Bernama

See author's posts


Kenaikan harga barang beri kesan kepada rakyat

LENGANG… Suasana Medan Niaga Satok yang kurang meriah berbanding dengan tahun-tahun sebelumnya.

KUCHING: Sambutan Aidiladha dijangka akan disambut dengan sederhana di Sarawak apabila pengunjung di sekitar Medan Niaga Satok kelihatan tidak seramai sebelumnya.

Kenaikkan harga sedikit sebanyak merencatkan sambutan perayaan Aidiladha tahun ini.

Menurut salah seorang peniaga, Bazlan Mahmud, bukan sahaja pelanggan yang terkesan dengan kenaikkan harga barang malah para peniaga juga menanggung kesan daripada kenaikkan harga barang.

“Tidak dinafikan kenaikkan harga barang mungkin akan merencatkan sidikit sambutan Perayaan Hari Raya Haji. Tapi ianya terpulang dengan kemampuan individu itu sendiri.

“Kenaikkan harga barangan ini mungkin akan memberi kesan terhadap sambutan perayaan bagi individu yang kurang berkemampuan, tetapi untuk yang berkemampuan mungkin fenomena ini tidak merencatkan perancangan mereka untuk menyambut Hari Raya Haji dengan meriah.

Menurut seorang pelanggan, Ahmad Madhi Basri, kenaikkan harga barang memang sesuatu yang tidak dapat dielakkan.

“Saya sekeluarga akan menyambut Hari Raya Haji dengan ala kadar. Jawabnya kepada pemberita ketika dintanya soalan mengenai sambutan Hari Raya Haji.

“Dengan kenaikkan gaji minimum, sudah tentulah harga barangan turut melonjak. Tidak ada apa-apa yang kita mampu lakukan kecuali berjimat-cermat dan bersederhana bagi mengawal pembelanjaran.

“Lagi-lagi bagi golongan B40, kenaikkan harga barang ini sudah pasti memberi kesan yang mendalam terhadap kemeriahan sambutan Hari Raya Haji dan hari perayaan lain. Jawabnya ketika ditemubual oleh pemberita di Medan Niaga Satok, semalam.

“Namun saya tetap bersyukur kerana kita dibenarkan melakukan ibadah qurban seperti sedia kala setelah dua tahun tidak merasai suasana ibadah qurban,”  jawabnya ketika ditemubual oleh pemberita di Medan Niaga Satok, semalam.

Oleh SHAHRUL QAIZAT

See author's posts


SUPP proaktif promosi logo GPS

KUCHING: Ia adalah mustahak dan penting untuk terus mendidik dan memberi pendedahan kepada orang ramai mengenai logo Gabungan Parti Sarawak (GPS) ini, kata Pengerusi Parti Rakyat Bersatu Sarawak (SUPP) Cawangan Kuching, Datuk Lily Yong.

Beliau berkata, ini kerana di bandar sebenarnya terdapat banyak program yang dilancarkan oleh GPS sejak tahun lalu atau lebih awal lagi di luar bandar dan kawasan lain tetapi tidak dilaksanakan di bandar.

Yong berkata, hari ini (semalam) adalah stesen kelima penyerahan logo GPS yang mana pada 5 September lalu, SUPP Cawangan Kuching turut melakukan perkara sama di Padungan, Sekama, Lebuh Carpenter dan kawasan lain.

Tambah Yong, SUPP melakukan program itu di kedai kopi kerana ia menjadi tumpuan warga emas yang menikmati hidangan atau minuman sekali gus dapat menyerahkan kad mereka.

“Sekiranya meminta warga emas pergi ke pejabat SUPP Cawangan Kuching, mereka perlu naik ke tingkat dua dan agak sukar bagi mereka untuk menaiki tangga.

Beliau memberitahu, terdapat 13 stesen pengundian di kawasan Dewan Undangan Negeri (DUN) Padungan dan SUPP akan melalukan program tersebut di semua kawasan tersebut.

“Ia bukan hanya melancarkan atau menyerahkan bendera tetapi melibatkan aktviti penyerahan ‘Kenyalang Gold Cad’ selain melakukan permohonan baharu di sini.

“Setiap kawasan, kita mempunyai ketua yang akan menyerahkan bendera GPS dan memberikan semua pelekat GPS itu kepada semua stesen yang kita berikan kepada ketua kawasan,” katanya pada sidang media di Majlis Penyerahan Bendera GPS oleh SUPP di salah sebuah kedai makan di Padungan.

Dalam pada itu, Yong berkata, SUPP Cawangan Kuching sejak tahun lalu mengusulkan dua calon yang berpotensi iaitu Bong Lian Huan dan Jong Yean Pin tetapi hanya seorang yang akan kekal sebagai calon.

“Saya rasa kedua-dua mereka memahami antara satu sama lain. Mereka mesti mempunyai pemahaman tetapi saya sangat gembira mereka dapat bekerjasama, berkoordinasi dengan baik dan mempunyai persefahaman.

Ditanya adakah GPS boleh menang kerusi DUN Padungan, beliau berkata, mereka harus bergantung kepada kerusi, pemimpin dan politik yang penuh dedikasi untuk keluar dan melakukan sesuatu.

Hadir sama, calon yang berpotensi untuk Dewan Undangan Negeri (DUN) Padungan pada pilihan raya negeri akan datang iaitu Bong Lian Huan dan Jong Yean Pin.

Oleh Cheryl Law

See author's posts


RISDA, FELCRA agih dividen 2020

KUALA LUMPUR:  Kementerian Pembangunan Luar Bandar bersetuju menyelaraskan pengagihan dividen dengan nilai keseluruhan RM189.08 juta melalui Pihak Berkuasa Kemajuan Pekebun Kecil Perusahaan Getah (RISDA) dan FELCRA Bhd, kata Perdana Menteri Tan Sri Muhyiddin Yassin.

Daripada jumlah itu, RM82.03 juta adalah dividen 2020 daripada RISDA manakala RM107.05 juta merupakan bayaran agihan akhir lebihan keuntungan projek tahun 2020.

Bagi dividen RISDA, beliau berkata ia akan diagihkan kepada 16,080 pekebun kecil yang mengusahakan tanaman getah dan sawit di bawah Rancangan Tanam Baru Berkelompok (RTBB) dan 15,165  pekebun kecil yang mengusahakan Tanam Semula Komersil (TSK), melibatkan keluasan 39,430 hektar di seluruh negara.

“Pada hari ini juga, saya difahamkan RISDA turut mengagihkan keuntungan zakat korporat kepada lebih 4,000 orang asnaf pekebun kecil dan institusi agama terpilih di seluruh Malaysia dengan nilai zakat RM2.48 juta,” kata perdana menteri ketika berucap merasmikan majlis Penyampaian Dividen RISDA dan FELCRA Tahun 2021 di sini, semalam.

Menyentuh mengenai bayaran agihan akhir FELCRA, Muhyiddin berkata 58,826 peserta FELCRA di seluruh negara akan menerima bayaran tersebut secara berperingkat, bermula semalam.

“Agihan akhir lebihan keuntungan FELCRA 2020 yang diagihkan ini adalah hasil keuntungan bersih daripada 890 projek ladang-ladang milik peserta yang dimajukan oleh FELCRA.

“Bakinya, iaitu 327 projek adalah terdiri daripada projek yang belum berhasil dan dalam fasa tanaman semula,” katanya.

Sementara itu, FELCRA dalam satu kenyataan berasingan berkata jumlah agihan akhirnya iaitu sebanyak RM107.05 juta adalah lebih tinggi berbanding RM83.82 juta pada tahun 2019.

Bagi sepanjang tahun 2020, FELCRA mencatatkan jumlah keseluruhan keuntungan sebanyak RM204.49 million, meningkat 19.51 peratus daripada RM171.10 juta yang diagihkan pada 2019.

“Senario purata harga buah tandan segar (BTS) sawit turut memberi sokongan kepada kenaikan jumlah agihan bagi tahun 2020. BTS direkodkan sebanyak RM492 per tan metrik, peningkatan sebanyak 35.91 peratus berbanding RM362 per tan pada 2019,” jelasnya.

Purata harga minyak sawit mentah (MSM) turut mencatatkan pengukuhan sebanyak 30.45 peratus kepada RM2,767 per tan metrik pada tahun 2020 berbanding RM2,121 per tan metrik pada tahun 2019.

“Walaupun harga komoditi di pasaran sangat memberangsangkan, FELCRA terkesan dengan pandemik Covid-19 akibat kekurangan tenaga kerja mahir untuk menuai dan memungut hasil sawit di ladang-ladang,” katanya. – Bernama

See author's posts


Warga rumah panjang Lugan Entassan B beralih kepada GPS

MARUDI: Tiada parti lain yang boleh membela nasib rakyat selain Gabungan Parti Sarawak (GPS), akui bekas menyokong tegar Pakatan Harapan (PH) Tuai Rumah (TR) Michael Biggol dari rumah panjang Lugan Entassan B.

Katanya beliau bersama penduduk rumah panjangnya keluar dari parti Parti Keadilan Rakyat (PKR) / PH dan menyertai parti Pesaka Bumiputera Bersatu (PBB) diketuai Timbalan Speaker Dewan Undangan Negeri Sarawak merangkap Ahli Dewan Undangan Negeri Mulu Dato Gerwat Gala dan memberi sokongan kepada Parti Gabungan Sarawak (GPS) dipimpin Ketua Menteri Sarawak Datuk Patinggi Abang Johari Tun Openg.

“Sepanjang kami bersama PH, kami sukar mendapat bantuan dan banyak masalah lain timbul mendorong kami mengambil keputusan untuk menyertai GPS,” katanya.

Dalam pada itu Michael berterus terang bahawa sebelum ini mereka menyertai PKR/ PH kerana tidak suka dengan Barisan Nasional (BN) atas beberapa sebab tertentu. Kini memandangkan GPS adalah kerajaan yang memerintah, maka mereka memberi kepercayaan penuh kepada GPS yang mampu membawa pembangunan ke akar umbi.

Jelasnya beliau serta anak-anak buahnya dari rumah panjang yakin dan percaya hanya GPS parti terbaik untuk rakyat.

Katanya, mereka sedar kesilapan menyertai PH yang tidak mempunyai hala tuju dan berterima kasih kepada GPS dan Dato Gerawat Gala kerana sudi menerima mereka dan menghulur bantuan yang mereka perlukan.

“Kami berjanji akan terus memberi sokongan kepada Dato Gerawat Gala lebih-lebih lagi menjelang pilihan raya negeri akan datang dan yakin Dato Gerawat Gala mampu memenangi kerusi bagi Dewan Undangan Negeri (DUN) Mulu, tambahnya.

Oleh JIKU JUGUONG

See author's posts


Tiga penghuni tinggal sehelai sepinggang

EARL ANEK

SARIKEI: Tiga penghuni sebuah rumah di Jalan Ma Lock II, Sungai Rusa
tinggal sehelai sepinggang apabila rumah dua tingkat mereka musnah dalam
kebakaran.

Ketua Balai Bomba dan Penyelamat (BBP) Sarikei, PPgB Mahmudin Narudin
berkata, ketiga orang penghuni rumah tersebut berusia lingkungan 31 tahun
sehingga 61 tahun.

“Mangsa terdiri dari seorang lelaki warga emas, seorang lelaki dan
seorang wanita.

“Kebakaran petang semalam (kelmarin) telah memusnahkan 70 peratus
rumah tersebut,” katanya kepada pemberita, malam kelmarin.

Dalam pada itu, katanya, punca kebakaran rumah dua tingkat tersebut masih
dalam siasatan.

“Pihak bomba menerima panggilan kecemasan kebakaran rumah tersebut
pada jam 3.16 petang.

“Saya bersama 13 anggota bomba yang diketuai oleh PBK II Haron Jenai
selaku komander operasi bergegas ke lokasi kebakaran selepas menerima panggilan
kecemasan.

“Sampai dilokasi didapati sebuah rumah separuh kekal sedang marak
dijilat diapi,” ujarnya.

Tambahnya, pasukan bomba memadam api menggunakan satu aliran tiga ratus
kaki dua nozel air terbuka dari parit berhampiran sehingga padam sepenuhnya.

See author's posts


Menelusuri Didaktisme dalam “Cymbidium Yang Hampir Layu”

KONSEP yang sering diaplikasikan dalam penghasilan karya ialah “Writing what you know” atau menulis apa yang kita tahu. Menurut L. Henry dalam The Fiction Dictionary (1995), konsep tersebut adalah konsep terbaik untuk seseorang penulis memperkatakan tentang subjek atau perkara yang yang ingin diketengahkan – sesuatu yang akrab dalam pemikiran dan jiwanya. Menurut Shahnon Ahmad, penulisan yang terlontar melalui jiwa akan memberikan kesan emosi yang akan memberikan impak kepada pembaca sebagaimana cerpen dan novel yang dihasilkannya. Bacalah novel Ranjau Sepanjang Jalan untuk merasai kesan emosi tersebut. Watak-watak dalam novel berkenaan menuntun jiwa pembaca untuk merasai kegetiran dan keperitan hidup yang bukan kepalang tanggung. Pendekatan yang sama juga digunakan oleh Azizi Haji Abdullah menerusi novelnya Seorang Tua di Kaki Gunung. Dua penulis dari negeri yang sama ini berjaya menguasai jiwa pembaca dengan memberikan nilai didaktisme. Semua ini selari dengan pandangan Jerome Stern (1991) dalam Making Shapely Fiction yang menyarankan kaedah terbaik untuk menyampaikan idea ialah “Jangan menulis apa yang kita tidak tahu”.

Cerpen “Cymbidium Yang Hampir Layu” yang tersiar dalam ruangan ini pada minggu lepas ialah karya Stefanie Kaso yang bermain dengan idea pengajaran dan pembelajaran, memberi dan menerima nasihat yang menunjukkan kesan didaktisme yang begitu kuat dalam cerpen berkenaan. Menerusi cerpen ini, pengarang seolah-olah membenarkan pandangan David Madden (2006) dalam A Primier of the Novel: For Readers and Writers yang menegaskan, menulis perkara yang kita tahu “boleh menjadi dunia yang tercipta daripada sebuah imaginasi” dan imaginasi pengarang dalam cerpen ini tentunya timbul daripada pembacaan melalui isu yang hangat dalam media massa, iaitu masalah kewangan yang menghambat keluarga yang ingin menyekolahkan anak-anak mereka. Isu yuran dan perbelanjaan lain sewaktu sekolah mula beroperasi menjadi sesuatu yang sinonim dalam kalangan masyarakat miskin di negara kita. Subjek inilah yang menjadi perhatian pengarang untuk diketengahkan dalam cerpen ini.

Cerpen ini bermula dengan perbualan antara Leman dan Ojai tentang cadangan Ojai untuk mencuri duit di kedai Juki. Semua ini disebabkan tuntutan persekolahan anak-anak Leman dan juga masalah kemiskinan yang menghimpit keluarga berkenaan dengan gaji Leman – sekitar RM1200 sebulan – yang digambarkan tidak mencukupi untuk menampung semua keperluan tersebut. ‘Yuran, barang-barang sekolah, sewa, bil-bil, makan, minyak motor.’ –  sentiasa berlegar-legar dalam fikiran Leman yang turut menjadi leitmotif hingga binaan plot ini digalur sedemikian rupa. Paradoksnya, Juki jugalah merupakan watak yang selalu membantu Leman dengan meminjamkan duit kepadanya. Cuma kali ini, Leman berasa malu untuk terus-terusan meminjam wang daripada Juki tanpa dapat melunaskan hutang-hutang berkenaan. Tentu tidak ada kerasionalan daripada tindakan yang dilakukan oleh Leman. Perbuatan mencuri itu pasti akan menimbulkan lebih rasa malu jikalau diketahui oleh Juki. Leman bahkan akan lebih malu jikalau tertangkap. Lagipun, tindakannya dengan memecah masuk ke kedai Juki bersama-sama Ojai boleh menjejaskan masa depan anak-anaknya jikalau dilaporkan kepada pihak polis. Kesalahan itu boleh menyebabkan Leman dipenjara. Kecelaruan daripada perbuatan Leman ini turut menjejaskan perjalanan plot yang dibina oleh pengarang. Pengarang menjadikan perasaan ‘malu’ untuk Leman tidak meminjam duit daripada Juki sehingga mengambil keputusan untuk mencuri sedangkan tindakan yang dipilih itu lebih memalukan. Bagaimana Leman boleh melakukan perbuatan mencuri untuk menyekolahkan anaknya? Anaknya Amir memerlukan wang sebanyak RM80 untuk membayar yuran. Akip pula memerlukan wang sebanyak RM120. Anak bongsunya Amira pula memerlukan perbelanjaan sebanyak RM60. Maknanya, tindakan mencuri yang ingin dilakukan oleh Leman itu adalah untuk menampung perbelanjaan yang berjumlah RM260. Tidakkah Leman terfikir tentang keberkatan duit tersebut jikalau dikaitkan dengan kesucian ilmu yang ingin diperoleh oleh anak-anaknya melalui pendidikan?

Namun itulah ragam kehidupan tatkala tekanan hidup akan menjadikan seseorang itu tidak berfikir dengan waras hingga melakukan perbuatan yang tidak wajar. Walau bagaimanapun, binaan plot cerpen ini tetap longgar kerana tekanan hidup yang dipilih oleh pengarang tidak cukup kuat untuk memberikan desakan hingga Leman mengambil keputusan yang begitu nekad. Pembaca akan berkonflik untuk mencari keseimbangan nilai daripada pilihan jawapan yang dilakukan oleh Leman. Dalam cerpen ini, digambarkan juga tentang sikap abangnya Manap yang tidak mahu berkompromi untuk meminjamkan duit kepada Leman sehingga turut menjadi pencetus kepada tindakan yang tidak rasional. Isteri Manap sentiasa pesimis dan tidak mahu suaminya memberikan bantuan kepada Leman.

Hasutan Ojai akhirnya berjaya untuk membawa Leman memecah masuk ke kedai Juki. Mereka menggeledah kedai tersebut dengan kepakaran Ojai yang merupakan bekas banduan atas kesalahan yang tidak dinyatakan dalam cerpen berkenaan. Sewaktu mereka mencuri kedai Juki, pelbagai peralatan yang dibawa oleh Ojai daripada sekecil-kecil dawai sehingga sebesar-besar tukul dan pengumpil. Sewaktu berada di hadapan kaunter itu jugalah Leman terkenangkan kebaikan Juki kepadanya tatkala Amira menginginkan coklat berbentuk beruang yang dibalut kertas berwarna emas. Leman yang tidak mempunyai cukup duit hanya mampu berjanji kepada Amira untuk membelinya pada hujung bulan.Tetapi yang mengotakan janjinya pada hari yang sama ialah Juki. Secara sembunyi, Juki telah meletakkan coklat beruang itu di dalam plastik. Sampai di rumah, Amira melompat-lompat girang melihat coklat itu.

Sewaktu berada di satu sudut rak menjual susu anak-anak, Leman terkenang sewaktu dia terperangkap dalam kecelaruan untuk membuat pilihan – membeli susu dan beras. Waktu itu, wangnya hanya cukup untuk membeli salah satu. Tidak dibeli susu – Amira yang baru berusia lapan bulan waktu itu akan lapar. Tidak dibeli beras –  dia, Amir dan Akip pula akan lapar.’ Namun akhirnya, Leman berjaya membawa pulang susu dan beras. Beras adalah pemberian Juki. Kebetulan, hari itu dia bersedekah katanya. Leman yakin Juki berbohong. Dia sengaja memberinya secara percuma. Pada waktu itulah Leman insaf akan kesalahannya – dia mengajak Ojai beredar. Apabila Ojai berkeras untuk meneruskan niat jahat mereka, Leman mengugut untuk menjerit. Ojai yang berasa marah telah menyepak rak yang berhampiran sebelum mendengus dan beredar meninggalkan Leman. Leman pula yang dicuit oleh rasa bersalah telah menyusun dan mengembalikan semua barang yang berselerak ke rak semula.

Menurut A.S. Laksana, sesebuah cerpen yang baik turut bergantung pada pengakhirannya. Ada pengarang memberikan impak pada pengakhiran cerpennya dengan meninggalkan ruang persoalan untuk difikirkan dan diselesaikan sendiri oleh pembaca. Ada pengarang yang suka memberikan kejutan pada pengakhiran cerpen dengan membuat plot twist. Tidak kurang pula, pengarang yang suka mematikan watak untuk meninggalkan kesan emosi seperti yang sering dilakukan oleh Azizi Haji Abdullah. Namun, pengarang cerpen ini memilih pengakhiran yang memberikan nilai didaktisme kepada pembaca dengan memberikan kemenangan kepada watak Leman dan Juki.

Leman digambarkan oleh pengarang dengan sentiasa mengelakkan diri daripada Juki disebabkan rasa bersalah dan perasaan malunya. Dia juga telah menunda pembayaran yuran dan pembelian barangan sekolah anaknya. Akhirnya, Juki telah menghantar surat kepada Leman melalui anaknya Akip. Di dalam surat itu diselitkan wang berjumlah RM500. Juki mengetahui kesalahan Leman yang memecah masuk ke kedainya melalui CCTV. Biarpun pada mulanya Juki berasa marah namun apabila dia menghayati niat Leman, dia telah memaafkan kesalahan tersebut.

Pengarang cuba memasukkan falsafah pada pengakhiran cerpennya melalui kata-kata Juki di dalam surat yang ditujukan pada Leman: Biar tiada pilihan Man, tetapi jangan hilang kepercayaan, jangan goyah. Tuhan tidak pernah meninggalkan ayah-ayah yang mencuba sehabis baik untuk anaknya.

Cuma falsafah Cymbidium atau orkid perahu yang cuba dimasukkan oleh pengarang dalam cerpen berkenaan terasa tidak kena atau tidak sampai kepada pembaca. Apakah kaitan orkid yang ditanam oleh isteri Leman dengan kesilapannya? Adakah orkid itu ada kaitan dengan duit? Adakah orkid itu melambangkan kepercayaan? Pembaca pasti akan tertanya-tanya mengapa Cymbidium itu dipilih menjadi tajuk cerpen berkenaan. Apakah falsafah yang ingin disampaikan. Jikalau pun ada falsafah yang hendak disampaikan, semuanya  kabur. Perkara ini perlu diambil perhatian oleh pengarang dalam penulisan cerpennya yang akan datang.

Unsur didaktisme amat ketara dalam cerpen “Cymbidium yang Hampir Layu”. Pembaca didedahkan tentang nilai untuk mengajar mereka. Karya ini tetap meninggalkan kesan apabila mesej yang hendak disampaikan begitu jelas. Menurut M.H. Abrams, keseronokan daripada penceritaan yang menarik akan membantu berlakunya didaktisme. Pengarang cerpen ini telah menjadikan perjalanan plot cerpen sebagai alat pengajaran dan pembinaan moral, keagamaan dan etika. Juki yang terasa dikhianati kerana kebaikannya kepada Leman sebelum ini tidak mampu menghalang Leman daripada memecah masuk ke kedainya. Namun, kesucian hati Juki yang tetap memaafkan Leman malahan tetap meminjamkan duit sebanyak RM500 menunjukkan tahap keperibadiannya yang tinggi. Dalam penghasilan karya sastera, mutu karya itu bukan hanya terletak pada strukturnya, tetapi juga pada mesej atau pesanan nilai yang ingin disampaikan. Perkara ini dapat dinilai bersandarkan karya-karya Nusantara klasik terkenal kerana mengandungi pengajaran moral dan etika yang bernilai agung.

Bayangkan jikalau Juki mengatakan, “Tiada maaf bagimu.” Tentu perkara ini akan memberikan kesan yang berbeza pada karya berkenaan termasuk pada perilaku Juki biarpun sememangnya Leman merupakan individu yang melakukan kesalahan. Lagipun tidak ada manusia yang tidak melakukan kekhilafan. Dengan memaafkan perbuatan Leman, pembaca berasa tenang dengan penerimaan positif yang dilakukan oleh watak berkenaan. Dalam Islam, Allah SWT akan menurunkan ketenangan kepada kita bahkan memuliakan golongan yang memaafkan orang lain.

Allah SWT telah berfirman dalam Surah al-A’raf, ayat 199: “Jadilah pemaaf dan suruhlah orang mengerjakan yang makruf serta jangan mempedulikan orang-orang yang jahil.”

Pengarang cerpen “Cymbidium Yang Hampir Layu” banyak menggunakan cara penulisan dalam bentuk menasihati sama ada dengan menggunakan watak yang khusus diciptanya mahupun melalui jalinan plot daripada kesempitan hidup yang dialami oleh Leman yang diberikan beberapa pilihan sama ada menyelesaikan perkara tersebut secara positif atau memilih jalan yang serong.

Walau bagaimanapun, pengarang cerpen ini tidak berkhutbah sewaktu menyampaikan nilai seperti karya-karya lama. Didaktisme yang disampaikan adalah melalui pergolakan jiwa yang dialami oleh Leman. Pengarang sengaja menggambarkan tentang pertentangan jiwa yang dialami oleh Leman sama ada untuk mengkhianati Juki yang sentiasa menolongnya atau meneruskan niatkan bersama-sama Ojai. Dilema yang dialami oleh Leman menunjukkan didaktisme dalam kehidupan tatkala seseorang individu berdepan dengan beberapa pilihan. Sepatutnya watak Leman membuat pertimbangan yang wajar untuk tidak melakukan kesalahan tersebut. Leman mempunyai cara lain seperti menangguhkan pembayaran yuran anaknya.

Secara keseluruhannya, pengarang berjaya menunjukkan kredibiliti dan bakat yang menjanjikan dalam dunia penulisan. Etgar Karet meletakkan kebijakan seseorang penulis pada pengolahan plotnya. Pengarang mempunyai kebolehan menggerakkan plot cerpennya dengan lancar. Maknanya, pengarang menepati salah satu ciri yang digariskan oleh penulis ternama itu. Cuma tema dan persoalan kemiskinan yang cuba ditonjolkan oleh pengarang – biarpun bersifat universal yakni tentang isu kemasyarakatan yang sememangnya berlaku di negara kita – persoalan yang dikemukakan masih tetap menampakkan stereotaipnya. Penulis-penulis di Bumi Kenyalang perlu menunjukkan keberanian untuk meneroka tema dan persoalan yang berbeza untuk keluar daripada takar kebiasaan. Jikalau tidak, penulis-penulis baharu akan mengulangi perkara yang sama dalam berkarya dan hanya menjadi bayang-bayang kepada penulis terdahulu.

Biarpun pada permulaan ulasan saya telah menyatakan tentang kebolehan pengarang dalam menyusun pengakhiran cerpennya yang memberikan kesan emosi kepada pembaca – sama ada tentang kebaikan hati Juki atau tentang kesedaran Leman – namun pembaca seolah-olah dapat mengagak pengakhiran berkenaan. Pembaca dapat mengagak bahawa Juki akan memberikan bantuan kepada Leman. Mungkin pengarang boleh memikirkan pengakhiran yang berbeza dan sukar untuk ditebak.

Antara elemen lain yang boleh dilakukan oleh pengarang dalam meningkatkan kualiti cerpennya ialah dengan memasukkan unsur-unsur falsafah atau mengaitkan metafora kehidupan dengan aspek alam dan sebagainya. Usaha ini ada dilakukan oleh pengarang dengan mengaitkannya dengan Cymbidium, cuma falsafah itu tidak sampai kepada pembaca. Perkara inilah yang perlu ditambah baik oleh pengarang.

Namun pujian perlu diberikan kepada pengarang yang menulis cerpennya dengan pengolahan bahasa yang lancar dan memberikan gambaran perwatakan dengan berkesan. Elemen emosi watak dapat ditonjolkan oleh pengarang dengan baik sehingga pembaca merasai kegusaran seorang ayah yang risau tentang persekolahan anaknya. Kasih sayang seorang ayah ditonjolkan dengan susunan plot yang baik. Cuma pengarang perlu memperhalusi aspek sebab dan akibat. Umpamanya yuran persekolahan boleh dibayar secara ansuran sehingga tindakan Leman yang mencuri untuk tujuan tersebut menjadi kurang relevan. Mungkin plot itu boleh ditukar dengan Leman yang ingin mencuri susu untuk anaknya yang masih kecil lebih-lebih lagi dengan kematian isterinya setelah melahirkan anak tersebut. Tentu penyusunan plot ini menjadikan cerpen tersebut lebih logik dan memberikan impak emosi yang lebih mendalam.

Apabila menggunakan teknik imbas kembali, pengarang mengolahnya dengan begitu ringkas – ‘satu minggu lepas’ – sehingga kurang menimbulkan kesan estetika dalam pengolahan cerpen berkenaan. Mungkin pengarang boleh mengolahnya sebegini: Fikiran Leman terlontar pada peristiwa minggu lepas yang membuai rasa.

Secara keseluruhannya, cerpen “Cymbidium Yang Hampir Layu” tetap meninggalkan kesan emosi kepada pembaca kerana persoalan tentang kemiskinan dan permasalahan ibu bapa yang ingin mendaftarkan anak-anak mereka ke sekolah merupakan isu yang tidak selesai-selesai. Saya yakin, bakat yang dimiliki oleh pengarang tidak akan layu dan tumbuh cantik seperti warna Cymbidium yang menyerlah. Yang pasti, bakat tersebut perlu disiram dan dibaja.

See author's posts


Pegawai polis bersubahat seludup PATI ditangkap

KUCHING: Seorang pegawai polis dari Cawangan Khas bersubahat menyeludup masuk Pendatang Asing Tanpa Izin (PATI) ditangkap oleh Jabatan Imigresen Malaysia Sarawak dalam satu operasi di Tebedu, Serian.

Pesuruhjaya Polis Sarawak Datuk Aidi Ismail berkata semasa tangkapan pada minggu lalu pegawai berkenaan ditemui bersama dua warga Indonesia yang didapati tidak memiliki sebarang dokumen perjalanan yang sah.

Aidi memberitahu pegawai berusia 45 tahun yang bertugas di Serian kini masih ditahan Jabatan Imigresen untuk siasatan dan tindakan lanjut.

“Kita belum menerima butiran lanjut mengenai tangkapan pegawai berkenaan namun kita memandang serius perkara ini serta turut akan melakukan siasatan untuk memastikan tiada anggota atau pegawai kita yang bersekongkol,” ujarnya.

Aidi berkata demikian kepada pemberita selepas Majlis Penyematan Pangkat Pegawai Kanan Polis Kontinjen Sarawak dan Penyerahan Sijil Anugerah Perkhidmatan Cemerlang (APC) Tahun 2019 kepada Ketua Jabatan dan Ketua Polis Daerah dan Anugerah Pengurusan Perumahan Terbaik PDRM 2019 di Mes Pegawai Kanan IPK Sarawak, Jalan Badaruddin di sini semalam.

“Pihak Polis tidak akan berkompromi dengan pegawai dan anggotanya yang terbabit dalam kegiatan penyeludupan atau melindungi PATI,” tegasnya mengakui pemantauan rapi dijalankan terhadap semua pegawai dan anggota terutama yang bertugas di sempadan.

Tujuan itu kata Aidi bagi membendung mereka terjebak dalam aktiviti bersekongkol berkenaan.

Dalam pada itu, Aidi menegaskan Op Benteng yang dijalankan di sempadan diberi tumpuan agar usaha mengekang kemasukan PATI ke Sarawak dapat dibanteras sepenuhnya.

Bercakap mengenai penularan berita palsu mengenai pandemik Covid-19 Aidi menasihati orang ramai agar tidak terlibat.

“Setakat hari ini (semalam) satu laporan polis dibuat berkaitan berita palsu berhubung Covid-19 dan siasatan lanjut masih dijalankan,” ujarnya.

Pihak polis katanya menasihatkan agar perkara itu tidak berlaku dan juga jangan menyebarkan berita palsu kerana tindakan tegas akan diambil.

Terdahulu, Aidi menyemat pangkat kepada pegawai kanan dengan seorang daripadanya Senior Asisten Komisioner (SAC), 3 orang Asisten Komisioner (ACP), 4 orang Superintendan dan 20 orang Deputi Superintendan.

Oleh Diyana Samsuddin

See author's posts


Batas bermeja selamatkan tanaman dari banjir

MUKAH: Air banjir tidak menghalang seorang penaman sayur untuk menuai hasil kebunnya di Kampung Tellian Ulu di sini kerana beliau menanam sayur di dalam batas bermeja.

Menurut pekebun pertengahan usia, Manuchihr Smith, beliau memang sudah menduga bahawa kawasan kebunnya akan dibanjiri air pada bila-bila masa kerana lokasi mereka adalah tanah rendah.

Justeru katanya, kaedah tanaman dalam batas kayu atau bermeja dengan bahan organik adalah resolusi kepada keadaan tersebut.

“Saya tahu kebun saya yang berada di kawasan rumah adalah kawasan tanah yang rendah. Jadi apabila saya didedahkan dengan kaedah ini saya tidak menoleh ke belakang dan terus mencubanya. Justeru, saya ingin mengajak para penduduk tempatan untuk menggunakan kaedah ini,” katanya lagi.

Setakat ini keadah tersebut mulai mendapat tempat dalam kalangan penduduk tempatan dengan kebanyakan penanaman dilakukan di pekarangan rumah.

Menurut Manuchihr yang juga Ahli Jemaah Pengarah Pertubuhan Peladang Kawasan Mukah (PPK Mukah), ia bukan hanya boleh mengelakkan tanaman daripada banjir, bahkan juga mudah di segi penjagaannya.

Justeru beliau percaya lebih ramai penduduk tempatan yang akan menggunakan keadah tersebut termasuk bagi mereka yang tinggal di kawasan perumahan di sini

Adalah difahamkan ketinggian batas kayu terserah kepada penanamnya dan begitu juga dengan saiznya.

Oleh HENRY B SIYU

See author's posts


Tambah kerusi Parlimen Sabah, Sarawak perlu pindaan Perkara 46 Perlembagaan Persekutuan

KUALA LUMPUR: Pertambahan kerusi agar satu pertiga Dewan Rakyat diwakili oleh Ahli Parlimen Sabah dan Sarawak hanya boleh dilakukan melalui pindaan ke atas Perkara 46 Perlembagaaan Persekutuan dengan sokongan majoriti dua pertiga.

Menteri Undang-Undang dan Reformasi Institusi, Datuk Seri Azalina Othman Said berkata kajian berkenaan perkara ini akan dilaksanakan sebelum dibawa ke Kabinet.

“Kajian mengenai perkara ini dijangka akan mengambil sedikit masa oleh sebab ia melibatkan pindaan undang-undang khususnya berkaitan Perlembagaan Persekutuan,” katanya dalam jawapan bertulis kepada Richard Riot Jaem (Serian-GPS) di Dewan Rakyat, semalam.

Richard bertanya mengenai peruntukan satu pertiga kerusi Dewan Rakyat dikhaskan untuk Sabah dan Sarawak.

Azalina berkata, Suruhanjaya Pilihan Raya (SPR) merupakan pihak yang bertanggungjawab untuk melaksanakan Urusan Kajian Semula Persempadanan berdasarkan keperluan di bawah Fasal (2) Perkara 113 Perlembagaan Persekutuan.

Sebelum ini, Timbalan Perdana Menteri Dato Sri Fadillah Yusof berkata tuntutan komposisi satu pertiga kerusi Parlimen Sabah dan Sarawak seperti dalam Perjanjian Malaysia 1963 (MA63) masih di peringkat perbincangan.

Untuk rekod, selepas pembentukan Malaysia pada 1963, Sabah mempunyai 16 kerusi, Sarawak 24 kerusi dan Singapura 15 iaitu kesemuanya mewakili 35 peratus dari keseluruhan 159 kerusi Parlimen, manakala baki 65 peratus atau 104 kerusi adalah untuk Tanah Melayu. Tanah Melayu atau kini Semenanjung Malaysia tidak mempunyai majoriti dua pertiga ketika itu.

Apabila Singapura meninggalkan Malaysia pada 1965, kerusi yang dimiliki Singapura seharusnya diberi kepada Sabah dan Sarawak bagi mengekalkan perwakilan 35 peratus itu, sekali gus mengekalkan kuota satu pertiga seperti dalam MA63.

Sarawak dan Sabah kini mempunyai jumlah 56 Ahli Parlimen (31 di Sarawak dan 25 di Sabah) iaitu merangkumi 25 peratus daripada jumlah 222 kerusi Parlimen di seluruh negara.

Jika satu pertiga atau 35 peratus daripada 222 kerusi Parlimen yang ada, bermakna 78 kerusi sepatutnya dari Sarawak dan Sabah. Ini bermakna, perlu ditambah 22 kerusi Parlimen lagi untuk memenuhi keperluan 35 peratus. – Bernama

See author's posts


DUN: 92 stesen 5G bermula akhir tahun ini

KUCHING: Sebanyak 92 stesen rangkaian 5G bersedia untuk memberi perkhidmatan pada akhir tahun ini, kata Menteri Utiliti dan Telekomunikasi, Datuk Julaihi Narawi.

Katanya, lebih 500 stesen rangkaian 5G yang meliputi semua bandar utama seperti Kuching, Miri, Bintulu, dan Sibu dijangka beroperasi secara berperingkat sehingga akhir tahun depan.

“Bagi merealisasikan transformasi ekonomi digital di Sarawak, ketersediaan teknologi 5G di Sarawak sedang giat dilaksanakan oleh Kerajaan Persekutuan melalui Digital Nasional Berhad (DNB).

“Pelaksanaan 5G di Sarawak telah bermula pada pertengahan tahun ini dengan jumlah pelaburan RM1 bilion untuk tempoh 10 tahun ,” katanya ketika menggulung perbahasan pada sidang Dewan Undangan Negeri hari ini.

Selain pelaksanaan 5G, Julaihi juga menjelaskan bahawa Kerajaan Persekutuan melalui Suruhanjaya Komunikasi dan Multimedia Malaysia (SKMM) sedang giat melaksanakan empat inisiatif utama di bawah pelan Jalinan Digital Negara (JENDELA) di Sarawak.

Katanya, pembinaan sebanyak 835 menara baharu 4G yang telah diperuntukkan di Sarawak dengan 105 menara sudah beroperasi dan bakinya dijangka siap secara berperingkat sehingga suku keempat tahun depan.

“Selain itu antara inisiatif utama di bawah pelan tersebut ialah menaik taraf perkhidmatan 3G kepada 4G di 3,515 stesen pemancar yang terdapat pada menara sedia ada.

“Sebanyak 3,259 stesen pemancar telah siap dinaik taraf dan bakinya dijadual siap dan beroperasi secara berperingkat sehingga suku kedua 2023. Bagi memastikan penggunaan 4G secara optimum, pengguna dinasihatkan untuk memastikan peranti dan kad sim mereka adalah berpadanan dengan teknologi 4G dan tidak lagi berdasarkan teknologi 3G.

” Seterusnya, peluasan perkhidmatan gentian optik ke 121,736 premis kediaman dan perniagaan. Sebanyak 84,017 premis telah siap dengan penyambungan gentian optik manakala bakinya dijangka siap penghujung tahun ini.

“Inisiatif keempat pula ialah menyediakan akses capaian jalur lebar menerusi satelit di 523 lokasi di luar bandar dan telah beroperasi sepenuhnya,” katanya.

Oleh SHAHRUL QAIZAT

See author's posts


PRU-15: Bukan panas ke petang, ribut petir tengah hari

BARANGKALI sebahagian masyarakat negara ini sudah bosan dengan dunia politik, setelah melihat karenah sesetengah ahli politik, secara berterusan sejak empat tahun lalu.

Mereka mengharapkan keadaan itu akan reda sebaik selesai Pilihan Raya Umum ke-15 (PRU-15) Sabtu lalu, dengan harapan sebuah kerajaan baharu yang memberi nafas baharu dibentuk menjelang awal pagi Ahad, manakala pada Isnin pula Perdana Menteri ke-10 mengangkat sumpah.

Namun, disangka panas sampai ke petang, rupanya ribut petir berdentum di tengah hari. Andai seniman Nordin Ahmad, masih hidup dan melihat situasi sekarang, mungkin ada ‘Kajang Pak Malau 2’ dinukilkannya.

Rakyat mengharapkan sebuah kerajaan yang stabil dapat ditubuhkan. Tetapi bukankah rakyat sendiri yang memilih begitu?

Nasib baik Akta Anti Lompat Parti yang sebulat suara disokong 209 Ahli Parlimen di Dewan Rakyat pada 28 Julai 2022 dan diperkenan oleh Yang di-Pertuan Agong 31 Ogos 2022, sudah berkuatkuasa dengan rasmi pada 5 Oktober lalu.

Jika tidak, bayangkan akan terlompat dan meloncat banyak ‘katak’ seperti musim hujan. Bangau entah ke mana, kerbau lagi entah ke mana. Ini bukan persepsi tapi realiti kerana pernah terjadi.

Kebuntuan membentuk sebuah Kerajaan Persekutuan yang baharu itu, disebabkan parlimen tergantung. Orang putih kata ‘hung parliament’, sekali gus juga kesukaran untuk menampilkan pemegang jawatan Perdana Menteri secara mutlak.

Memang ada pihak meramalkan keadaan seperti itu bakal berlaku pada PRU-15 ini, meskipun tiga parti gabungan utama iaitu Pakatan Harapan (PH), Perikatan Nasional (PN) dan Barisan Nasional (BN), masing-masing yakin untuk mencecah angka kemenangan 112 kerusi Parlimen.

Misalnya, dua hari sebelum pengundian minggu lalu, penyelidik dan penganalisis politik Asia Tenggara, Bridget Welsh awal lagi meramalkan parlimen tergantung kerana tiada kepastian yang jelas senario politik semasa.

“Kita sedang bergerak ke situasi di mana gabungan kadang-kadang perlu dibentuk selepas pilihan raya, kita sudah ada dua Dewan Undangan Negeri (DUN) tergantung, di Perak dan Kedah (sebelum ini) dan apa yang berlaku ialah parti-parti dapat bersatu, bekerja, menyelesaikan masalah pembentukan kerajaan.

“Saya fikir begitu juga apa yang akan berlaku, jika perkara ini berterusan seperti sekarang. Lazimnya presiden, raja atau sultan peringkat negeri, akan mengarahkan gabungan yang mempunyai kerusi terbanyak, memberi mereka pilihan untuk membentuk kerajaan.

“Parlimen tergantung adalah perkara biasa. Ia mengambarkan bahawa rakyat mempunyai pilihan yang berbeza,” katanya ketika muncul dalam program Malaysia Memilih di sebuah stesen televisyen Khamis lalu, dua hari sebelum hari mengundi PRU-15.

Senario Parlimen tergantung berlaku di banyak negara. Di Britain, selepas Perdana Menteri mewakili Parti Konservatif, Ted Heath hilang majoriti pada pilihan raya 1974, Parti Buruh mendapat kerusi terbanyak, iaitu 301 kerusi (jumlah majoriti mudah ialah 318) dijemput untuk menubuhkan kerajaan.

Ia bermakna wujud satu konvensyen Perlembagaan di Britain dalam keadaan Parlimen tertangguh.

Namun, Malaysia boleh menggunakan amalan Perlembagaan berkenaan tanpa terikat dengannya. Justeru, Yang di-Pertuan Agong menitahkan setiap blok parti mempunyai majoriti menyembahkan jumlah sokongan Ahli Parlimen melalui Speaker Dewan Rakyat untuk ditentukan siapa layak dilantik sebagai Perdana Menteri.

Tidak pernah dalam sejarah berlaku Parlimen tergantung selepas sesuatu pilihan raya umum di negara kita. Yang terjadi ialah pada pertengahan tempoh selepas PRU-14 pada 2018, hingga membawa pertukaran jawatan Perdana Menteri pada Februari 2020 dan Ogos 2021.

Itu disebabkan ‘lompat kijang’  yang semua dah tahu.

Nescaya, episod 2020 dan 2021 kembali menjelma yang memaksa Yang di-Pertuan Agong menggunakan kuasa melantik Perdana Menteri mengikut 43(2)(a) dan 40(2) Perlembagaan Persekutuan, sekali lagi.

Malaysia mengamalkan sistem Westminster tetapi banyak konvensyen Perlembagaan Westminster menjadi sebahagian peruntukan Perlembagaan, tetapi Malaysia tidak terikat dengan amalan Perlembagaan tidak bertulis di Britain.

Apapun, rakyat sudah selesai menjalankan tanggungjawab untuk mengundi dalam amalan sistem demokrasi berparlimen. Sekarang pemimpin yang mereka pilih perlu menyelesai masalah mereka, bukan lagi masalah rakyat.

Namun, bukan sesuatu yang mudah untuk merungkai permasalahan. Ego, enggan berkorban, balas dendam, soal maruah, soal penyokong tegar semuanya berlegar dalam kepala pemimpin parti gabungan masing-masing. Akhirnya nanti, seperti kata orang… dalam politik kawan boleh jadi lawan, lawan boleh jadi kawan.

Rakyat memerhati, rakyat menghadam, rakyat bersabar. Bila berkempen, semua jaja nama rakyat… demi rakyat. Bila menang, ikutlah kehendak rakyat, bukan kehendak sendiri.

Rakyat sudah keletihan dengan episod krisis demi krisis selama ini terutama di seberang Laut China Selatan. Rakyat mengharapkan keadaan kembali reda dan menumpukan kepada isu rakyat setelah berakhirnya era pandemik Covid-19.

Selepas ini, setelah kerajaan baharu dibentuk, perdana menteri dilantik, jalankanlah amanah sebaik mungkin. Masalah ekonomi, kos sara hidup, isu pengangguran – semuanya perlu diberi perhatian khusus.

Buka episod baharu selepas PRU-15. Ketika negara lain berlumba-lumba untuk mengukuhkan ekonomi masing-masing setelah dibadai pandemik Covid-19, Malaysia pula masih ‘berlumba-lumba’ berebut kuasa.

Tiada jaminan keadaan politik akan kembali reda selepas ini. Takkan kedengaran lagi suara ‘bubar parlimen’ pada pertengahan tempoh selepas PRU-15 ini? Tiada jaminan semua akan puas hati apabila B dilantik Perdana Menteri dan bila B dilantik Perdana Menteri, penyokong A pula tidak berpuas hati.

Malah, sekali lagi Raja-Raja Melayu ‘terheret’ sama. Diharap perbincangan Khas Raja-Raja Melayu hari ini bagi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mendapatkan pandangan Raja-Raja Melayu berhubung pembentukan kerajaan baharu, dapat menyelesai kekalutan itu.

* Penulis adalah Penasihat Editorial Eksekutif Utusan Sarawak

See author's posts


Sukan platform kukuh perpaduan

SUKAN merupakan platform terbaik untuk masyarakat saling mengenali antara satu sama lain serta memperkukuh perpaduan.

Ahli Dewan Undangan Negeri (ADUN) Samalaju, Majang Renggi berkata, Sukan mampu membina sahsiah, menggalakkan semangat berpasukan, jati diri di samping meningkatkan tenaga atau stamina untuk kesihatan kepada tubuh kita.

“Saya berharap bahawa melalui kegiatan sukan seperti ini warga kampung akan lebih rapat dan dapat kenal mengenal dengan lebih dekat lagi diantara satu sama lain,” katanya.

Beliau berkata demikian ketika berucap Merasmikan Penutupan Kejohanan Babminton Piala YB Majang Renggi bertempat di Dewan Serbaguna Kampung Penan Muslim, Batu 10, Jalan Bintulu-Miri anjuran Kelab Futsal Top Eight Bintulu dengan kerjasama JKKK kampung berkenaan.

Menurutnya, Persahabatan dan persefahaman dapat diterjemah seterusnya mewujudkan perpaduan dan rasa muhibbah di kalangan warga kampung dan masyarakat lain.

“Dengan bilangan peserta yang ramai dalam kejohanan ini telah menunjukkan sukan badminton mendapatkan sokongan baik daripada kalangan masyarakat di sini dan ianya tidak terhad kepada kepada usia, kedudukan dan kaum tertentu malah ia melibatkan pelbagai kaum khususnya penduduk kampung dan rumah panjang yang berhampiran,” ujarnya.

Sehubungan itu katanya, walaupun terpaksa akur kepada peraturan atau SOP norma baharu yang telah ditetapkan oleh Kementerian Kesihatan Malaysia (KKM) dalam mengekang penularan pandemic Covid19, namun penganjuran pertandingan seumpama itu berjaya diadakan.

Turut hadir Residen Bahagian Bintulu Harun Bin Hatta dan Penghulu Man Imbak.

Oleh ELLIE EDWARD

See author's posts


GEG: Usaha kerajaan selamatkan generasi baharu

SHAH ALAM: Rang Undang-Undang (RUU) Kawalan Produk Tembakau dan Merokok 2022 yang bertujuan melahirkan Generasi Penamat atau Generational End Game (GEG), dilihat sebagai usaha tepat kerajaan ‘mendepani masa’ dalam menamatkan tingkah laku berisiko dan memberi perlindungan kepada generasi baharu daripada produk tembakau.

RUU yang dibentangkan di Parlimen pada 27 Julai lepas oleh Menteri Kesihatan Khairy Jamaluddin, akan membabitkan golongan individu lahir selepas 1 Januari 2007 dan dijangka berkuat kuasa pada 2025 jika diluluskan.

GEG adalah tindakan denormalisasi terhadap pendedahan produk tembakau kepada generasi yang lahir selepas Januari 2007 dan perlindungan terhadap generasi tersebut akan berlanjutan hingga generasi seterusnya.

Presiden Persatuan Promosi Kesihatan Malaysia Dr K. Manimaran berkata dianggarkan dua juta nyawa mampu diselamatkan daripada kematian disebabkan penyakit berkaitan aktiviti merokok dalam tempoh sehingga 2040 sekiranya RUU berkenaan diluluskan.

“Ini kerana remaja merupakan golongan yang mudah terdedah dengan tingkah laku merokok dan ini disokong berdasarkan hasil tinjauan pada 2017 yang mendapati 13.8 peratus remaja berusia 13 hingga 17 tahun adalah perokok,” katanya dalam kenyataan semalam.

Justeru, beliau berkata terdapat kebarangkalian untuk negara terus mengalami peningkatan bilangan perokok baharu saban tahun dengan peningkatan prevalens ini disumbang oleh kanak-kanak dan remaja, sekiranya RUU yang dicadangkan oleh KKM itu tidak dilaksanakan.

Dr Manimaran berkata, rakyat Malaysia perlu menyokong dan memandang berat perkara tersebut kerana Tinjauan Kesihatan dan Morbiditi Kebangsaan pada 1986, 1996, 2015 dan 2019 menunjukkan penurunan peratusan merokok adalah tidak signifikan dan amat merisaukan, dengan kini dianggarkan lima juta orang berumur 15 tahun dan ke atas merokok.

“Kajian juga mendapati merokok menjadi punca utama kematian pramatang dan membunuh lebih lapan juta orang setahun di seluruh dunia, manakala di Malaysia dianggarkan 20,000 kematian akibat merokok berlaku setiap tahun,” katanya. – Bernama

See author's posts


Permohonan MO disokong Abang Jo

SIBU: Biro Pendidikan Parti Rakyat Bersatu Sarawak (SUPP) berterima kasih kepada Ketua Menteri, Datuk Patinggi Abang Johari Tun Openg di atas keprihatinan dan sokongannya terhadap isu pemohonan empat pegawai perubatan (MO) Sarawak yang berkhidmat secara kontrak untuk jawatan.

Pengerusinya, Datuk Ding Kuong Hiing berkata, Ketua Menteri telah menyuarakan sokongannya dengan menulis surat kepada Timbalan Menteri Kesihatan, Datuk Aaron Ago Dagang berhubung isu tersebut.

“Pada 28 Julai lepas, saya mewakili pihak ibu bapa telah menulis surat kepada Ketua Menteri meminta sokongan beliau agar empat pegawai perubatan diberikan jawatan tetap.

“Saya amat bersyukur dalam kurang masa seminggu, Ketua Menteri menulis surat bertarikh 3 Ogos kepada Timbalan Menteri Kesihatan Datuk Aaaron Ago Dagang dan menyuarakan sokongan empat pegawai perubatan diberikan jawatan tetap,” jelasnya pada sidang media hari ini.

Ding yang juga Ahli Dewan Undangan Negeri (ADUN) Meradong berkata, Abang Johari adalah ketua menteri untuk seluruh rakyat Sarawak tanpa mengira bangsa, agama dan budaya.

“Inilah pemimpin yang diperlukan oleh Sarawak,” ujarnya.

Katanya, Biro Pendidikan SUPP hanya memberikan empat nama kepada Ketua Menteri kerana hanya empat pegawai perubatan secara kontrak berani tampil meminta bantuan mereka.

“Pada sidang media terakhir 22 Julai lalu, tiga bapa pegawai perubatan secara kontrak yang menghadapi masalah yang sama tampil.

“Namun, nama mereka tidak dapat diberikan kepada kami kerana ibu bapa bimbang anak mereka akan menjadi mangsa pihak berkuasa yang berkenaan,” ujarnya lagi.

Justeru, katanya lagi, Biro Pendidikan SUPP menggesa para pegawai perubatan kontrak Sarawak yang telah lulus sebahagian kursus pascasiswazah dan berdepan penamatan kontrak di masa akan datang untuk tampil berbincang dengan mereka.

“Kami (Biro Pendidikan SUPP) sudi membantu anda.

“Sidang media pada hari ini (semalam) adalah kali kelima untuk memberi perkembangan isu pegawai perubatan secara kontrak yang telah lulus sebahagian daripada kursus pascasiswazah tetapi kontrak tidak diperbaharui oleh Kementerian Kesihatan Malaysia (KKM),” tambahnya.

Turut hadir, Ahli Dewan Rakyat, Senator Robert Lau Hui Yew dan Pengerusi SUPP Dudong, Wong Ching Yong yang juga Timbalan Pengerusi Majlis Daerah Luar Bandar Sibu (MDLBS).

Oleh Akun Giman

See author's posts


China saman gergasi teknologi

BEIJING: Pihak berkuasa China memanggil 11 syarikat teknologi termasuk Tencent, Alibaba dan pemilik TikTok ByteDance untuk perbincangan mengenai “pemalsuan mendalam” dan keselamatan internet, ketika pengawal selia berusaha untuk melancarkan sektor digital di negara itu, semalam.

Pentadbiran Cyberspace of China (CAC) mengatakan perbincangan berkenaan perisian suara yang belum menjalani prosedur penilaian keselamatan dan juga penggunaan teknologi ‘pemalsuan mendalam’.

Ia juga mengatakan perusahaan harus melaporkan kepada pemerintah berhubung rencana untuk menambahkan fungsi baharu yang ‘memiliki kemampuan untuk menggerakkan masyarakat’.

Dalam beberapa bulan kebelakangan ini , China mengambil garis panduan ketat terhadap syarikat teknologi yang berkembang pesat di negara itu, dengan 12 syarikat dikenakan denda pada minggu lalu kerana didakwa melanggar peraturan monopoli.

Pihak berkuasa tahun lalu menghentikan penawaran awam awal yang bernilai $AS 34 bilion oleh anak syarikat Fintech Alibaba, Ant Group.Mereka memanggil pengasas jutawannya Jack Ma dan kemudian membuka siasatan terhadap amalan perniagaan Alibaba yang dianggap anti-persaingan.

Panggilan terbaharu teknologi besar juga melibatkan syarikat seperti pembuat telefon pintar Xiaomi, saingan TikTok Kuaishou, dan perkhidmatan streaming muzik NetEase Cloud Music, kata CAC.

Tujuannya adalah untuk memastikan mereka mematuhi peraturan, melakukan penilaian keselamatan, dan mengambil “langkah-langkah pembetulan yang efektif” jika ada potensi bahaya.

Pada 2019, China mengeluarkan peraturan yang melarang penyedia video dan audio dalam talian daripada menggunakan kecerdasan buatan (AI) dan teknologi realiti maya untuk menghasilkan berita palsu.

‘Berita palsu’ telah digeneralisasikan untuk bermaksud apa-apa daripada kesilapan hingga parodi atau salah tafsiran fakta yang disengajakan.

Peraturan menekankan bahaya ‘pemalsuan mendalam’ yang bermaksud teknologi yang memanipulasi video agar kelihatan asli tetapi menggambarkan peristiwa atau ucapan yang tidak pernah berlaku.

Justeru, notis juga dikeluarkan oleh CAC selepas China menyekat aplikasi audio Clubhouse yang dipelopori oleh Amerika Syarikat (AS).

Aplikasi itu sempat tular sebelum disekat berikutan peningkatan kes meniru/menipu identiti.

Presiden Xi Jinping pada Isnin lalu memperingatkan tentang risiko yang melanda perusahaan ‘platform’, istilah yang dapat merujuk kepada syarikat bergerak dan internet sekali gus menggesa pengawasan sektor yang lebih luas. -AFP

See author's posts


ART bakal beroperasi 2025

KUCHING: Pembiayaan bagi Projek Transit Rapid Autonomi (ART) dilaksanakan dalam Rancangan Malaysia ke-12 (RMK-12) dan dijangka beroperasi pada 2025.

Ketua Menteri, Datuk Patinggi Abang Johari Tun Openg berkata kos projek ART itu jauh lebih rendah berbanding perancangan awal kerana kemajuan teknologi yang terpilih.

“Untuk aliran di Kuching, kosnya kurang daripada RM6 bilion,” katanya dan menambah, perancangan kos asal menelan belanja sekitar RM8 hingga RM10 bilion.

Abang Johari berkata demikian pada sidang media selepas menyaksikan Majlis Menandatangani Memorandum Perjanjian Usaha Sama antara UDA Holdings Berhad (UDA) dengan Perbadanan Pembangunan Ekonomi Sarawak (SEDC) berkaitan pembangunan hartanah di sebuah hotel terkemuka di sini semalam.

Mendedahkan sebuah syarikat ditubuhkan oleh Kerajaan Sarawak iaitu Metro Sarawak untuk melaksanakan projek itu, Abang Johari berkata pembangunannya secara berperingkat dijangka berjalan dalam tempoh masa selama tujuh tahun.

“Metro Sarawak yang baharu ditubuhkan sedang menyusun perincian seperti cadangan hentian, jalan raya untuk laluan dan stesen untuk sistem ART ini,” ujarnya.

Malah kata Abang Johari, jalan raya sedia ada sekiranya terlibat dalam projek itu akan diperluaskan berikutan ART tidak menggunakan landasan namun akan melalui sistem teknologi di jalan raya seperti kenderaan biasa.

Mendedahkan cadangan bagi lokasi stesen pusat ART akan terletak berhampiran Masjid Bandar Kuching, Abang Johari memberitahu, ia berada di lokasi ‘Padang Pasir’ di Jalan Kereta Api iaitu berhampiran dengan salah satu rel kereta api yang diwujudkan pada zaman dahulu.

“Itu (stesen pusat di Jalan Kereta Api) adalah Kuching Sentral (Pusat)… kemudian selebihnya hanyalah stesen bandar. Kita bina stesen dahulu baharu kita akan memesan ART (dari China),” ujarnya.

Sementara itu, Pengerusi SEDC, Tan Sri Datuk Amar Abdul Aziz Husain mendedahkan ART bakal mula diuji di laluan Kuching terlebih dahulu seawal tahun 2023.

Menurutnya, dalam tempoh percubaan itu, keseluruhan sistem juga akan dilaksanakan sekali gus mempersiapkan laluan cadangan iaitu dari Kuching ke Samarahan dan Kuching ke Batu 12 (Kuching-Serian).

Oleh Diyana Samsuddin

See author's posts